text:
Chapter 1
1 Bethe nje ke abaninzi bazamela ukucacisa ibali lezo zinto ziziziganeko phakathi kwethu,
2 njengoko basinikelayo abo, bathi kwasekuqaleni baba ngababoneli nabakhonzi balo ilizwi:
3 kwabonakala kulungile nakum, ndizilandile nje ngokucokisekileyo zonke, ndizekela kwasentloko, ukuba ndikubhalele ngokucacileyo, Tiyofilo odume kunene,
4 ukuze uyazi kakuhle ingqiniseko yamazwi owafundisiweyo ngomlomo.
5 Ngemihla kaHerode ukumkani wakwaYuda, kwaye kukho umbingeleli othile, ogama linguZekariya, engoweqela lika-Abhiya, nomfazi wakhe engowasezintombini zika-Aron, igama lakhe linguElizabhete.
6 Bebengamalungisa ke bobabini emehlweni kaThixo, behamba ngayo yonke imithetho nemimiselo yeNkosi, bengenakusoleka.
7 Baye bengenamntwana, ngokokuba uElizabhete ebengazali, kanjalo bobabini babesebekhulile.
8 Kwathi ke kaloku, ekubuphatheni ububingeleli bakhe ngexesha leqela lakhe phambi koThixo,
9 ngokwesiko lobubingeleli, kwaba liqashiso lakhe ukuba aqhumise ubulawu, akuba engene endaweni engcwele yeNkosi.
10 Yaye yonke inkitha yabantu ithandaza ngaphandle ngelixa lesiqhumiso.
11 Kwabonakala ke kuye isithunywa seNkosi, simi ngasekunene kwesibingelelo sesiqhumiso.
12 Wakhathazeka uZekariya, akusibona, wangenelwa kukoyika.
13 Sathi ke isithunywa eso kuye, Musa ukoyika, Zekariya, ngokokuba isikhungo sakho siviwe; wothi ke umfazi wakho uElizabhete akuzalele unyana, umthiye igama elinguYohane.
14 Uya kuba nokuvuya nokugcoba, bathi nabaninzi bakuvuyele ukuzalwa kwakhe.
15 Kuba uya kuba mkhulu emehlweni eNkosi, angakhe asele wayini nasiselo sinxilisayo; uya kuzaliswa nguMoya oyiNgcwele kwasekuzalweni kwakhe.
16 Nento eninzi ke yoonyana bakaSirayeli uya kuyibuyisela eNkosini uThixo wabo.
17 Yena uya kuhamba phambi kobuso bayo, enomoya enamandla kaEliya, ukuba azibuyisele iintliziyo zooyise kubantwana, nabangevayo kuko ukuqonda kwamalungisa, alungisele iNkosi abantu abalungisiweyo.
18 Wathi uZekariya kuso isithunywa, Ndiya kukwazi ngani na oko? Kuba mna ndimdala, waye nomfazi wam selekhulile.
19 Saphendula ke isithunywa, sathi kuye, Mna ndinguGabriyeli, oma phambi koThixo. Ndithunyiwe ukuba ndithethe kuwe, ndikushumayeze ezi ndaba zilungileyo.
20 Uyabona, uya kuba sisidenge, ungabi nako ukuthetha, kude kube yimini eziya kuthi zenzeke ngayo ezi zinto, ngenxa enokuba ungakholwanga ngamazwi am; aya kuzalisekiswa wona ngexesha lawo.
21 Baye abantu bemlindile uZekariya, bemangalisiwe kukulibala kwakhe endaweni engcwele leyo.
22 Uthe ke akuphuma, akaba nako ukuthetha kubo; baqonda ukuba ubone umbono endaweni engcwele apho, waye yena emana ukunqwala kubo, wahlala engathethi.
23 Kwathi yakuzaliseka imihla yombuso wakhe, wemka waya endlwini yakhe.
24 Emveni kwayo loo mihla ke, uElizabhete umfazi wakhe wathabatha, wazizimeza iinyanga zantlanu, esithi,
25 Yenjenje iNkosi kum ngemihla eyandikhangelayo, ukuba ikususe ukungcikiveka kwam phakathi kwabantu.
26 Ke kaloku ngenyanga yesithandathu, isithunywa esinguGabriyeli sathunyelwa nguThixo emzini welaseGalili, ogama liyiNazarete,
27 kwintombi, eganelwe indoda egama linguYosefu, yendlu kaDavide; laye igama lentombi leyo linguMariya.
28 Sangena isithunywa kuye, sathi, Vuya, wena ubabalweyo! INkosi inawe; usikelelwe wena phakathi kwabafazi.
29 Uthe ke akusibona, wee qhiphu umbilini ngenxa yelizwi laso; wayecamanga ukuba ungaba mbuliso mni na lo.
30 Sathi ke isithunywa kuye, Musa ukoyika, Mariya; kuba ubabalwe nguThixo.
31 Uyabona, uya kuthabatha esizalweni, uzale unyana, umthiye igama elinguYesu.
32 Yena uya kuba mkhulu, abizwe ngokuba nguNyana wOsenyangweni; iNkosi uThixo iya kumnika itrone kaDavide,
33 uyise, abe ngukumkani phezu kwendlu kaYakobi kude kube ngunaphakade, nobukumkani bakhe bungabi nasiphelo.
34 Wathi ke uMariya kuso isithunywa, Kuya kuthini na ukubakho oku, ndingazani nandoda nje?
35 Saphendula isithunywa sathi kuye, UMoya oyiNgcwele uya kuza phezu kwakho, athi namandla Osenyangweni akusibekele; kungoko loo nto ingcwele izalwa nguwe iya kubizwa ngokuba nguNyana kaThixo.
36 Uyabona, uElizabhete, ozalana nawe, naye umithe unyana ebudaleni bakhe; nale yinyanga yesithandathu kuye, lowo bekuthiwa ngongazaliyo;
37 ngokuba akukho nanye into eya kumnqabela yena uThixo.
38 Wathi ke uMariya, Nanko umkhonzazana weNkosi; makwenzeke kum ngokwelizwi lakho. Saza isithunywa semka kuye.
39 Ke kaloku, wesuka uMariya ngaloo mihla, wasinga kweleentaba ngobungxamo, emzini wakwaYuda;
40 wangena endlwini kaZekariya, wambulisa uElizabhete.
41 Kwathi, akuwuva uElizabhete umbuliso kaMariya, lwasuka lwaxhuma usana esizalweni sakhe, wesuka wazala nguMoya oyiNgcwele uElizabhete.
42 Wadanduluka ngezwi elikhulu, wathi, Unentsikelelo wena phakathi kwabafazi; sinentsikelelo nesiqhamo sesizalo sakho.
43 Kuhle ngani na kum, ukuthi unina weNkosi yam eze kum?
44 Kuba uyabona, kuthe lakubakho izwi lombuliso wakho ezindlebeni zam, lwasuka lwaxhuma usana ngokugcoba esizalweni sam.
45 Unoyolo lowo wakholwayo koko; ngokuba kuya kubakho inzaliseko yezo zinto zithethiweyo kuye yiNkosi.
46 Wathi uMariya: Umphefumlo wam uyenza nkulu iNkosi,
47 Nomoya wam ugcobile ngoThixo uMsindisi wam;
48 Ngokuba wakukhangela ukuthobeka komkhonzazana wakhe; Kuba, uyabona, ziya kuqala kwangoku ukuthi ndingonoyolo zonke izizukulwana;
49 Ngokuba wandenzela izinto ezinkulu uSomandla; Lingcwele igama lakhe.
50 Yaye inceba yakhe ikwizizukulwana ngezizukulwana Kwabo bamoyikayo.
51 Wenze amandla ngengalo yakhe, Wabachithachitha abanekratshi ekucingeni kweentliziyo zabo.
52 Wabawisa abanamandla ezitroneni zabo, Wabaphakamisa abathobekileyo.
53 Wahluthisa abalambileyo ngezinto ezilungileyo; Wabandulula abazizityebi belambatha.
54 Wasiza uSirayeli, umkhonzi wakhe, Ngokukhumbula inceba yakhe;
55 Njengoko wathethayo koobawo bethu, KuAbraham nakwimbewu yakhe ngonaphakade.
56 Wahlala ke uMariya naye iinyanga ngathi zaba ntathu, waza wabuyela ekhaya.
57 Ke kaloku, ixesha likaElizabhete lazaliseka lokuba azale; wazala unyana.
58 Beva abamelwane nemizalwane yakhe, ukuba iNkosi iyenze nkulu inceba yayo kuye, baye ke bevuyisana naye.
59 Kwathi ngomhla wesibhozo, beza kumalusa umntwana; baye bemthiya igama likayise, besithi nguZekariya;
60 koko waphendulayo unina, wathi, Hayi; uya kubizwa ngokuba nguYohane.
61 Bathi kuye, Akukho namnye ubizwa ngelo gama kwimizalwane yakho.
62 Baye ke benqwala kuyise besithi, angathanda ukuba athiweni na ukubizwa.
63 Wabiza icwecwana, wabhala esithi, Igama lakhe nguYohane. Bamangaliswa bonke.
64 Wavuleka ke kwaoko umlomo wakhe, lwathukululeka nolwimi lwakhe, wamana ethetha, ebonga uThixo.
65 Kwehla ukoyika phezu kwalo lonke umelwane lwabo; kwaye kulo lonke eleentaba lakwaYuda kuxoxwa ngazo zonke ezi zinto.
66 Bathi bonke abazivayo, bazibeka entliziyweni yabo, besithi, Azi uya kuba yintoni na lo mntwana? Saye isandla seNkosi sinaye.
67 UZekariya uyise wazala nguMoya oyiNgcwele, waprofeta esithi:
68 Mayibongwe iNkosi, uThixo kaSirayeli, Ngokuba ibavelele yabakhulula ngentlawulelo abantu bayo.
69 Yasiphakamisela uphondo losindiso Endlwini kaDavide, umkhonzi wayo,
70 Njengoko yathethayo ngomlomo wabangcwele, ababengabaprofeti bayo kwasephakadeni;
71 Usindiso lokusisindisa ezintshabeni zethu, nasesandleni sabo bonke abo basithiyayo;
72 Ukubenzela inceba oobawo bethu, Nokukhumbula umnqophiso wayo ongcwele,
73 Isifungo eyasifungela uAbraham ubawo wethu,
74 Sokusinika ukuba sithi, sihlangulwe esandleni seentshaba zethu, Siyikhonze singenakoyika,
75 Ngobungcwele nangobulungisa emehlweni ayo, yonke imihla yobomi bethu.
76 Nawe, mntwana, uya kubizwa ngokuba ungumprofeti wOsenyangweni, Kuba uya kuhamba phambi kobuso beNkosi, ulungise iindlela zayo,
77 Ukuze ubanike abantu bayo ukwaziwa kosindiso Ngoxolelo lwezono zabo,
78 Ngenxa yenceba nemfesane yoThixo wethu, Othe ngaye wasivelela umso wasenyangweni,
79 Ukuba ukhanye kwabo bahleliyo emnyameni, nasethunzi nilokufa, Ukuba uzingenise iinyawo zethu endleleni yoxolo.
80 Wakhula umntwana, waya esomelela ngomoya; waye esentlango, kwada kwayimini yokubonakalaliswa kwakhe kuSirayeli.


c: text/html

text:
Indlela yokusebenzisa usetyenziso lweAlam neWotshi
Khaba okanye snuza iialam
Iialam ziza kukhala naxa usetyenziso luvaliwe, isandi sicinyiwe, i-PC yakho itshixiwe, okanye (kwii-laptop ezintsha okanye ithablethi ezine-InstantGo), kwimodi yokuLala. Kodwa aziyi kusebenza xa i-PC yakho lilndile okanye icimile.
Qinisekisa ukuba i-PC yakho iplagiwe kumandla e-AC ukuyithintela ukuba ilinde.
Ukuze usnuze okanye ungahoyi ialam.
Kwisaziso esivelayo, khetha Sukuhoya ukuze uyicime, okanye Snuza ukuze ikhale kwakhona emva kwetyutyana.
Ukuba isaziso siyavaleka ngaphambi kokuba ufikelele kuso, khetha iayikhon yeziko lesenzo kwikona esekunene esezantsi ukuze uyibone kuluhlu uze uyikhethe apho.
Ukuba iskrini sakho sitshixiwe, isaziso sealam sibonakala phezulu kweskrini sokutshixa, yaye ungayicima apho.
Yintoni entsha
Usetyenziso lweeAlam neWotshi ludibanisa ialam newotshi kunye neewotshi zehlabathi, isibali-sexesha, nestophu-wotshi. Nazi izinto ezimbalwa ongazenza ngolu setyenziso:
Phulaphula, snuza, sukuhoya iialam naxa iskrini sitshixiwe okanye isandi sicinyiwe
Khetha izandi ezahlukileyo okanye umculo wakho kwialam
Thelekisa amaxesha ehlabathi jikelele
Iiwotshi zehlabathi
Nantsi indlela yokongeza indawo uze uthelekise amaxesha ehlabathini jikelele
Kusetyenziso lweeAlam neWotshi, khetha iWotshi yeHlabathi, emva koko Entsha + ezantsi.
Ngenisa oonobumba bokuqala abambalwa bendawo oyifunayo, emva koko uyikhethe kuluhlu lokwehlisa. Ukuba akuyiboni indawo oyifunayo, ngenisa enye indawo ekwizoni yexesha elifanayo.
Khetha Thelekisa amaxesha (iiwotshi ezi-2 ezisezantsi), emva koko ufuduse islayida ukuze ukhethe ixesha elitsha oza kulithelekisa. Khetha indawo kwimephu ukuze utshintshe indawo islayida esibhekisela kuyo.
Ukuze uphume kwimodi ethi Thelekisa Amaxesha, khetha iqhosha elithi Emva okanye cinizela uEsc.

robotstxt: allowed

filter: keep


text:
Julayi 6, 2015
EUKRAINE
AmaNgqina KaYehova Asasaza Intlanganiso Ekhethekileyo Kummandla Wemfazwe EUkraine
ELVIV, eUkraine—AmaNgqina kaYehova eUkraine aba nentlanganiso ekhethekileyo ngoFebruwari 14, 2015, eyayilungiselelwe ukunceda ngokomoya amaNgqina angaphezu kwe-17 000 ahlala kwindawo eyayidlakazwe yimfazwe kwimpuma yaseUkraine. Iofisi yesebe yamaNgqina kaYehova yaseLviv yasasaza kwimpuma yeUkraine nakwezinye iindawo kwelo lizwe olu cwangciso lweeyure ezimbini ngevidiyo. Le ntlanganiso yabakho ngexesha elifanelekileyo, kuba isiqhushumbisi esinamandla sahlasela idolophu elizibuko yaseMariupol ngoJanuwari 24, 2015, sisonakalisa imizi emi-3 yamaNgqina kunye namagumbi awo ayi-58. Elinye iNgqina lonzakala kakhulu, kwaza kwafa elinye elineminyaka eyi-16 kuphela.
Iofisi yesebe yaseUkraine isebenzisana neyaseRashiya, yalungiselela ukuba lonke olu cwangciso lube kwividiyo luze luboniswe amaNgqina aseBelarus nawaseRashiya. Oku kwenza ukuba amaNgqina ayi-186 258 aseBelarus nawaseRashiya akwazi ukulufumana ukongezelela kumaNgqina ayi-150 841 aseUkraine. Babeyi-337 099 abantu ababelubukele.
UGustav Berki, isithethi samaNgqina kaYehova eUkraine, uthi: “Ingxelo engoncedo olunikelwe eUkraine ibonisa ukuba lubathuthuzele kakhulu abo bakummandla wemfazwe. Ukuva ngemizamo yekomiti enikela uncedo eRostov-on-Don, eRashiya, kwenze saqiniseka ukuba izihlobo zethu eziziimbacu zihoyiwe.”
UYaroslav Sivulskiy, isithethi samaNgqina kaYehova eRashiya, uthi: “AmaNgqina kaYehova aziwa ehlabathini lonke ngokuba noxolo nokungathathi cala kwiipolitiki. Le ntlanganiso ibixubusha neZibhalo ezibonisa ukuba kutheni singathathi cala. Ibethelele nesizathu sokuba singathathi cala kwimilo yomkhosi, kungathaliseki ukuba singabaseRashiya, abaseUkraine okanye singabantu balo naluphi na olunye uhlanga.”
Ngoku, iofisi yesebe yaseUkraine iye yaseka iiKomiti Zokunceda Ngexesha Lentlekele eziyi-14 ukuze zihoye abo baye bachatshazelwa yimfazwe. Ezi komiti ziye zanikezela ngeetoni eziyi-149 zokutya neziyi-21 zempahla kumaNgqina nakwabo bangengawo kuloo mmandla. Ziye zalungiselela iimbacu ezingaphezu kwe-7 600 iindawo zokuhlala, zaza zalungisa amakhaya aliqela onakeleyo, zisakha nalawo adilikileyo kunye neeHolo zoBukumkani (iindawo zokunqulela). Ngokomzekelo, kwisixeko saseMariupol, kudlule nje iintsuku ezimbini emva kohlaselo, iKomiti Yokunceda Ngexesha Lentlekele yabe sele ilungiselele amavolontiya ayi-160 ukuze aqalise umsebenzi wokulungisa amagumbi onakeleyo ayi-34.
UMnu. Berki uthi, uncedo olunikelwe phantsi kolwalathiso lweofisi yesebe yaseUkraine alukhange luphelele nje ekubahoyeni ngokutya nangempahla. Uthi: “Ukongezelela kule ntlanganiso ikhethekileyo, abaveleli abahambahambayo bayaqhubeka besiya kwimimandla yemfazwe eyi-136 enamaNgqina kaYehova. Njengoko kuqhelekile kumabandla amaNgqina kaYehova emhlabeni wonke, abadala balapho benza konke okusemandleni abo ukubathuthuzela nokubakhuthaza ngokomoya abo babanyamekelayo.”
Media Contact(s):
International: J. R. Brown, Office of Public Information, tel. +1 718 560 5000
Belarus: Pavel Yadlouski, tel. +375 17 292 93 78
Rashiya: Yaroslav Sivulskiy, tel. +7 812 702 2691
Ukraine: Gustav Berki, tel. +38 032 240 9323


text:
Ibhola yombhoxo
Ibhola yombhoxo eMzantsi Afrika[tshintsha | edit source]
Ngumdlalo othandwa kakhulu ngabantu, odlalwa kakhulu eMzantsi Afrika. Lena ibhola ixatyiswe kakhulu eMzantsi Africa. Iqela ispring bok liqukunjelwa nje ngeqela eliphakathi kwamaqela amakhulu elizweni elathi lathatha indebe ezimbini emazweni jikelele iRugby world cup.
Ekufikeni kukaCanon George Ogilive kwiDiocesan College eKapa ngo1861, ufike wayintloko-mpathi wazisa ibhola yombhoxo edlalwa nase Winchester College. IBhola yombhoxo iqale kwiphupha lokudlalisa umnyazi kwizikolo zokufundisa umbhoxo, kwaye ibiliphupha lokuqala lokudlalisa umnyazi kwizikolo iEnglish public schools kwiminyka edlulileyo.


text:
Imibuzo Yabafundi
Kutheni UThixo Engayiphenduli Nje Eminye Imithandazo?
Unokukwazi ukusondela kuThixo ngomthandazo. Kanye njengokuba ubawo onothando evuya xa abantwana bakhe bethetha naye ngokukhululekileyo, uYehova uThixo uyayiphulaphula imithandazo yethu. Kwangaxeshanye, njengaye nawuphi na utata olumkileyo, uThixo unezizathu ezivakalayo zokungayiphenduli eminye imithandazo. Ngaba usifihlele ezo zizathu, okanye imizekelo eseBhayibhileni iyasinceda siziqonde?
Umpostile uYohane uthi: “Yaye sinentembelo yokuba, kungakhathaliseki ukuba yintoni na esiyicelayo ngokuvumelana nokuthanda kwakhe, uyasiva.” (1 Yohane 5:14) Izinto esizicelayo zimele zivisisane nokuthanda kukaThixo. Abanye bathandazela izinto ezingavumelaniyo nomthetho kaThixo. Ngokomzekelo, bathandazela ukuphumelela kwilottery okanye kungcakazo. Abanye bathandazela iinjongo ezingafanelekanga. Umfundi uYakobi walumkisa mayela nokuthandazela iinjongo ezimbi esithi: “Nokuba senide nacela, anamkeli, ngenxa yokuba nicela ngenjongo embi, nifuna nje ukufezekisa iinkanuko zenu zenyama.”—Yakobi 4:3.
Ngokomzekelo, khawube nomfanekiso-ngqondweni wamacala amabini aza kukhuphisana kwibhola ekhatywayo ethandazela ukuphumelela. Bekungayi kuba sengqiqweni ukulindela ukuba uThixo ayiphendule loo mithandazo iphikisanayo. Kunokutshiwo okufanayo ngemfazwe eqhubekayo namhlanje, apho amacala amabini alwayo ethandazela ukoyisa.
Abo bangafuniyo ukuthobela umthetho kaThixo abanakulindela ukuba uza kuyiphendula imithandazo yabo. Ngesinye isihlandlo uYehova waziva enyanzelekile ukuba abaxelele oku abanquli abahanahanisayo: “Nakubeni nisenza imithandazo emininzi, andiphulaphulanga; zona kanye izandla zenu zizaliswe luphalazo-gazi.” (Isaya 1:15) IBhayibhile ithi: “Oyisusayo indlebe yakhe ekuveni umthetho—kwanomthandazo wakhe uyinto ecekisekayo.”—IMizekeliso 28:9.
Kwelinye icala, uYehova uya kusoloko ezibazile iindlebe kwimithandazo enyanisekileyo yabanquli bakhe abazabalazela ukumkhonza ngendlela ayithandayo. Noko ke, ngaba oko kuthetha ukuba uya kubanika yonke into abayicelayo? Akunjalo. Khawuqwalasele eminye yale mizekelo ikwiZibhalo.
UMoses wayesondele ngokukhethekileyo kuThixo; sekunjalo, naye kwakufuneka acele “ngokuvumelana nokuthanda [kukaThixo].” Ngokwahlukileyo kwinjongo kaThixo, uMoses wacela uThixo ukuba amvumele angene kwilizwe laseKanan wathi: “Nceda undivumele ndiwele, ndilibone ilizwe elo lihle, liphesheya kweYordan.” Kodwa ngaphambili uMoses waxelelwa ukuba wayengayi kungena kwelo lizwe ngenxa yesono awayesenzile. Kunokuba asamkele isicelo sikaMoses, uYehova wathi: “Kwanele ngawe! Ungabi saphinda uthethe ngokubhekele phaya kum ngalo mbandela.”—Duteronomi 3:25, 26; 32:51.
Umpostile uPawulos wathandazela ukukhululwa koko wayekubiza ngokuba ‘liliva enyameni.’ (2 Korinte 12:7) Kusenokwenzeka ukuba eli ‘liva’ yayililiso elalingayeki ukumqaqambela okanye yayikukutshutshiswa ziintshaba okanye ‘ngabazalwana bobuxoki.’ (2 Korinte 11:26; Galati 4:14, 15) UPawulos wabhala: “Ndayibongoza izihlandlo ezithathu iNkosi ukuba lisuke kum.” Noko ke, uThixo wayesazi ukuba, ukuba uPawulos wayeqhubeka eshumayela nakubeni ekhathazwa lolo ‘viko enyameni,’ oko kwakuya kubonisa amandla kaThixo nendlela amthembe ngokuphelele ngayo uPawulos. Ngoko, kunokuba amkele isicelo sikaPawulos, uThixo wathi: “Amandla am enziwa agqibelele kubuthathaka.”—2 Korinte 12:8, 9.
Ewe, nguThixo owaziyo enoba kuya kusilungela kusini na ukusinika ezinye zezinto esizicelayo. UYehova usoloko ephendula imithandazo yethu ukwenzela ukulungelwa kwethu, ngokuvisisana neenjongo zakhe zothando ezibhalwe eBhayibhileni.


text:
Ngaba UMthetho KaThixo KumaSirayeli Wawusesikweni Yaye Unobulungisa?
MANDULO phayaa, iinkundla zomthetho zelizwe laseNtshona zamkela ubungqina obungachananga obabambisa amadoda amabini awayetyholwa ngokubulala, zaza zawagwebela ukufa. Xa kwacacayo ukuba obu bungqina abuchananga, amagqwetha asebenza nzima ezama ukukhulula enye yala madoda. Kodwa awazange akwazi ukuyikhulula indoda yesibini kuba yayisele ibulewe.
Ngenxa yokuba okungekho sikweni kunokubakho kulo naliphi na icandelo lezomthetho, iBhayibhile iyabongoza: “Okusesikweni—okusesikweni uze ukusukele.” (Duteronomi 16:20) Xa abagwebi bewuthobela lo mthetho, abantu bayancedakala. UThixo wanika abagwebi boSirayeli wamandulo umthetho owawuza kubenza bangathathi cala baze bagwebe ngobulungisa. Makhe sijonge loo Mthetho ukuze sibone ukuba “zonke iindlela [zikaThixo] zisesikweni” kusini na.—Duteronomi 32:4.
ABAGWEBI ‘ABAZIZILUMKO, ABAZIINGQONDI NABANAMAVA’
Abantu bayancedakala xa abagwebi begweba ngokufanelekileyo nangokusesikweni. UMthetho uThixo awawunika amaSirayeli wawuyalela ukuba kukhethwe abagwebi abanjalo. Ekuqaleni kohambo olude lwasentlango, uMoses wayalelwa ukuba afune “amadoda afanelekileyo, amoyikayo uThixo, amadoda akholosekileyo, ayithiyileyo ingeniso yokungekho sikweni,” ukuze abe ngabagwebi. (Eksodus 18:21, 22) Kwiminyaka eyi-40 emva koko, waphinda wagxininisa imfuneko ‘yamadoda azizilumko, aziingqondi nanamava.’—Duteronomi 1:13-17.
Kumakhulu eminyaka kamva, uKumkani uYehoshafati * wakwaYuda wacebisa abagwebi wathi: “Kulumkeleni oko nikwenzayo, ngenxa yokuba anigwebi ngenxa yomntu kodwa kungenxa kaYehova; yaye unani ke kumbandela wokugweba. Ke kaloku vumelani ukunkwantya kuYehova kube kuni. Lumkani nize nithabathe inyathelo, kuba uYehova uThixo wethu akanantswela-bulungisa nakukhetha buso okanye kuthabatha sinyobo.” (2 Kronike 19:6, 7) Lo kumkani wayebakhumbuza abagwebi ukuba xa izigqibo zabo zibonisa ukuthabatha icala, uThixo wayeya kuliphosa kubo ityala lengozi eyehlayo.
Xa abagwebi bakwaSirayeli bethobela loo mithetho iphakamileyo, isizwe sasiziva sinqabisekile yaye sikhuselekile. Kodwa uMthetho kaThixo wawukwanemigaqo eyayinceda abagwebi benze izigqibo zobulungisa, nkqu nakumatyala anzima. Yeyiphi eminye yaloo migaqo?
IMIGAQO EYAYIKHOKELELA KWIZIGQIBO ZOBULUNGISA
Nakubeni kwakukhethwa abagwebi ababenobulumko nababefaneleka, kwakungafuneki bathembele kubuchule babo. UYehova uThixo wayebanike imigaqo okanye imithetho eyayiza kubanceda bagwebe kakuhle. Nantsi eminye imigaqo eyanikwa abagwebi bakwaSirayeli.
Phanda ngokucokisekileyo. Esebenzisa uMoses, uThixo wayalela abagwebi bakwaSirayeli wathi: “Xa nilamla phakathi kwabazalwana benu, nize nigwebe ngobulungisa.” (Duteronomi 1:16) Abagwebi banokugweba ngobulungisa kuphela xa besazi yonke into ngetyala. Ngenxa yoko uThixo wayalela abo bagwebayo wathi: “Uze uphande, uhlolisise, ubuzise ngokucokisekileyo.” Abagwebi enkundleni babefanele baqiniseke ukuba isityholo sommangalelwa ‘siyinyaniso’ ngaphambi kokuwisa isigwebo.—Duteronomi 13:14; 17:4.
Makubekho ubungqina. Into ethethwe ngamangqina yayibalulekile xa kuphandwa. UMthetho kaThixo wawusithi: “Ze kungesuki kuwe ngqina linye ngenxa yaso nasiphi na isiphoso okanye nasiphi na isono somntu, nokuba sisiphi na isono asenzileyo. Lifanele ilizwi limiswe ngomlomo wamangqina amabini okanye ngomlomo wamangqina amathathu.” (Duteronomi 19:15) Kumangqina lawo, uMthetho kaThixo wawusithi: “Uze ungayithabathi ingxelo yobuxoki. Ungasebenzisani nongendawo ngokuthi ube lingqina lobubi.”—Eksodus 23:1.
Kulindeleke ukuba amangqina athethe inyaniso. Ukuxoka enkundleni kwakunesohlwayo esiqatha esisesi: “Bamele baphandisise ngokucokisekileyo abagwebi, yaye ukuba ingqina elo lilingqina lobuxoki kwaye lizise isimangalo sobuxoki ngomzalwana walo, nize nenze kulo kanye njengoko belicebe ukwenza ngako kumzalwana walo, nibususe ke ububi phakathi kwenu.” (Duteronomi 19:18, 19) Ngoko ukuba umntu uxokisa inkundla ukuze afumane ilifa lomnye, wayeza kohluthelwa elakhe. Ukuba uyixokisa ngenjongo yokuba kubulawe umntu ongenatyala, kwakuza kubulawa yena. Lo mgaqo wawukhuthaza ukuba kuthethwe inyaniso.
Gwebani ngokungenamkhethe. Emva kokuva bonke ubungqina, abagwebi babewisa isigwebo. Kwakubalulekile ukuba bakhumbule uMthetho kaThixo othi: “Uze ungamphathi ngomkhethe osweleyo, yaye ungakhethi ubuso besikhulu. Uze usigwebe ngokusesikweni isinxulumani sakho.” (Levitikus 19:15) Ngalo lonke ixesha, abagwebi babemele bagwebe ngokunyaniseka bengaqhathwa yimbonakalo yomntu okanye isikhundla akuso.
Le migaqo uThixo awayinika amaSirayeli kwiminyaka emininzi eyadlulayo, inokuba luncedo nakule mihla ezinkundleni. Xa ilandelwa, kungagwetywa ngokufanelekileyo.
IMIPHUMO EMIHLE YOKUGWEBA NGOKUSESIKWENI
UMoses wabuza amaSirayeli wathi: “Luluphi na uhlanga olukhulu olunemimiselo nezigwebo zobulungisa njengalo mthetho wonke ndiwubekayo phambi kwenu namhlanje?” (Duteronomi 4:8) Enyanisweni, lwalungekho olunye ngaphandle kwamaSirayeli. Ngethuba lokulawula kukaKumkani uSolomon, ngoxa wayethobela imithetho kaYehova ebutsheni bakhe, abantu ‘babenqabisekile’ yaye beseluxolweni, “besidla kwaye besela benemihlali.”—1 Kumkani 4:20, 25.
Okubuhlungu kukuba, amaSirayeli kamva amshiya uThixo wawo. Esebenzisa umprofeti uYeremiya, uThixo wathi: ‘Khangela! Baligatyile ilizwi likaYehova, banabuphi na ke ubulumko?’ (Yeremiya 8:9) Ngenxa yoko iYerusalem yaba ‘sisixeko esinetyala legazi nesizele zizinto ezicekisekayo.’ Ekugqibeleni yatshatyalaliswa, yahlala ingenabantu iminyaka eyi-70.—Hezekile 22:2; Yeremiya 25:11.
Umprofeti uIsaya wayephila kwelona xesha lakha lalibi kwimbali yamaSirayeli. Ecinga ngexesha langaphambili, wathetha le nyaniso ngoYehova uThixo nangeMithetho yakhe: “Xa imigwebo yakho iziswa emhlabeni, ngokuqinisekileyo abemi belizwe elinemveliso baya kufunda ubulungisa.”—Isaya 26:9.
Kwamvuyisa uIsaya ukuphefumlelwa kwakhe ukuba aprofete ngokulawula kukaKumkani onguMesiya uYesu Kristu esithi: “Akayi kugweba ngayo nayiphi na imbonakalo nje esemehlweni akhe, engayi kohlwaya ngokwento nje eviwe ziindlebe zakhe. Uya kuzigweba izisweli ngobulungisa, abohlwaye ngokuthe tye abo balulamileyo bomhlaba.” (Isaya 11:3, 4) Elinjani lona ithemba elimangalisayo abanalo abo baza kulawulwa nguKumkani onguMesiya kuBukumkani bukaThixo!—Mateyu 6:10.
^ isiqe. 6 Igama elithi Yehoshafati lithetha ukuthi “uYehova nguMgwebi.”
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
“Zonke Iindlela Zakhe Zisesikweni”
Kutheni ukuba nokusesikweni kukaThixo kuthandeka?


text:
INDLELA YOKUPHILA YAMAKRISTU
Ukuphucula Ubuchule Bethu Bokushumayela—Ukusebenzisa Iividiyo Xa Ufundisa
ISIZATHU SOKUBA KUBALULEKILE:
Iividiyo zichukumisa iintliziyo zabantu kuba baba nomdla kwinto abayivayo nabayibonayo. Ziyayithimba ingqalelo yabo, ibe ziyabetheleleka engqondweni. UYehova usimisele owona mzekelo mhle wokusebenzisa izinto ezibukelwayo xa esifundisa.—IZe 10:9-16; ISi 1:1.
Iividiyo ezinomxholo othi, Ngaba UThixo Unalo Igama?, Ngubani Umbhali WeBhayibhile? nothi Sinokuqiniseka Njani Ukuba IBhayibhile Ithetha Inyani? zongezwe kwisifundo 2 no-3 sencwadana enomxholo othi Iindaba Ezilungileyo. Ividiyo ethi, Kutheni Ufanele Ufunde IBhayibhile?, Yintoni Eyenziwayo Xa Kufundwa IBhayibhile? nethi Yintoni Eyenzekayo EHolweni YoBukumkani? ikhuthaza abantu ukuba bafunde iBhayibhile kunye nathi okanye baye kwiintlanganiso zebandla. Ezinye zeevidiyo zethu sinokuzisebenzisa xa sifundisa izifundo zeBhayibhile.—km 5/13 3.
INDLELA YOKUKWENZA:
Dawunlowuda kwangaphambili ividiyo ofuna ukuyibonisa umninimzi
Lungiselela umbuzo omnye okanye emibini eza kuphendulwa yividiyo
Bukelani ividiyo kunye
Xubushani iingongoma eziphambili
KHAWUZAME ELI CEBISO:
Tyhila ngasemva kwelinye lamaphecana ethu, uze unikele ingqalelo kwikhowudi eya kwividiyo ethi Kutheni Ufanele Ufunde IBhayibhile?
Mbonise ividiyo ethi Sinokuqiniseka Njani Ukuba IBhayibhile Ithetha Inyani?, umhambisele incwadana ethi Iindaba Ezilungileyo uze ubalaselise isifundo 3


text:
IBHAYIBHILE IYABUTSHINTSHA UBOMI BABANTU
Ayiphendula NgeBhayibhile Yonke Imibuzo!
UNYAKA WOKUZALWA: 1950
ILIZWE: ESPEYIN
UBOMI BANGAPHAMBILI: UNONGENDI ONGUMKATOLIKA
UBOMI BAM BANGAPHAMBILI:
Ekuzalweni kwam, sasihlala kwifama encinane eseGalicia, kumntla-ntshona weSpeyin. Ndandingowesine kubantwana abasibhozo, ibe sasonwabile ekhaya. Ngelo xesha kwakuyinto eqhelekileyo eSpeyin ukuba kuthunyelwe nokuba ngumntwana mnye entsatsheni kwisikolo sobufundisi okanye kwikhaya loonongendi. Eyasekhaya intsapho yathumela abantwana abathathu.
Xa ndandineminyaka eyi-13 ndalandela ekhondweni likasisi wam ndaya kwikhaya loonongendi eMadrid. Ukuba kwelo khaya kwakungaqheleki tu. Abantu babengenabuhlobo—kwakuphilwa nje ngemithetho, kuthandazwa oko yaye kuphilwa ubomi obungqongqo. Ngenj’ ixukuxa, sasidibana kwigumbi lenkonzo ukuze sicamngce, kodwa ingqondo yam yayidla ngokubhadula. Emva koko, sasiye sicule iingoma zecawa kuze kwenziwe uMthendeleko, konke oko kusenziwa ngesiLatin. Enyanisweni ndandingazi kwanto, ngokungathi uThixo ukude nam. Lalingekho nethuba lokuncokola. Naxa mna nosisi wam sidibana, sasiye nje sithi, “Makadunyiswe uMariya ongcwele.” Kweli khaya loonongendi sasivumeleke ukuba sincokole nje ithuba elingangesiqingatha seyure emva kokuba sityile, nto leyo eyahluke ngokupheleleyo kubomi basekhaya! Ndaba yinkom’ edla yodwa, ibe ndandide ndilile nokulila.
Nangona ndingazange ndizive ndisondele kuThixo, ndathatha isigqibo ndaza ndaba ngunongendi xa ndandineminyaka eyi-17. Ewe kona ndenza oko kwakulindelekile kum, kodwa ndandizibuza enoba yayilubizo lwam ngokwenene na olo. Oonongendi babedla ngokuthi abo baluthandabuzayo ubizo lwabo babeya kuphelela esihogweni somlilo! Sekunjalo, awazange aphele wona amathandabuzo endandinawo. Ndandisazi ukuba uYesu Kristu wayesoloko ephakathi kwabantu, ebafundisa yaye ebanceda. (Mateyu 4:23-25) Ndathi ndakuba neminyaka eyi-20, ndagqiba ekubeni ndiyeke ukuba ngunongendi. Into emangalisayo kukuba, umama owayesinyamekela wathi kum, ukuba andisafuni kuba ngunongendi, kubhetele ndihambe ngokukhawuleza. Ndiyaqonda ukuba wayesoyika ukuba ndiza kuphembelela nabanye. Ngoko ke ndemka kwikhaya loonongendi.
Xa ndabuyela ekhaya, abazali bam bandamkela ngomoya omhle. Kodwa ekubeni wawunqabile umsebenzi wempangelo kwilali yasekhaya, ndaya kuhlala nomntakwethu eJamani. Wayekwiqela lobuKomanisi elalibunjwa ngabantu baseSpeyin. Ndaziva ndisekhaya phakathi kwelo qela elalilwela amalungelo abasebenzi nawabafazi. Ngoko nam ndaba ngumKomanisi ndaza ndatshata nomntu owayekwelo qela. Ndandicinga ukuba ndenza into ebhadlileyo, njengoko sasisasaza iincwadi zobuKomanisi yaye simatsha siqhankqalaza.
Noko ke, ekuhambeni kwexesha ndaphinda ndaba namathandabuzo. Ndandivakalelwa kukuba amaKomanisi ayengakwenzi oko akuthethayo. Amathandabuzo endandinawo akhula ngakumbi ngo-1971 xa ulutsha olukwiqela lethu lwatshisa iOfisi Yoonozakuzaku baseSpeyin eseFrankfurt. Lwaluqhankqalazela ulawulo lobuzwilakhe lwaseSpeyin. Kodwa ndandikholelwa ukuba leyo yindlela ephosakeleyo yokubonisa ukucaphuka kwalo.
Xa ndafumana umntwana wam wokuqala, ndaxelela umyeni wam ukuba ndandiza kulishiya iqela lobuKomanisi. Ndandililolo, kuba akukho namnye kwabo bahlobo bam bangaphambili owakha wandityelela mna nosana lwam. Ndandifuna ukwazi ukuba iyintoni injongo yobomi. Ngaba ngokwenene kwakuyimfuneko ngam ukulwela amalungelo abantu?
INDLELA IBHAYIBHILE EBUTSHINTSHE NGAYO UBOMI BAM:
Ngo-1976 satyelelwa ngamaNgqina amabini athetha iSpanish, aza asinika iincwadi zeBhayibhile. Xa atyelela okwesibini, ndawapheka ndiwophula ngemibuzo emayela nonobangela wokubandezeleka, ukungalingani, nokungekho sikweni. Ndamangaliswa kuba ayiphendula ngeBhayibhile yonke loo mibuzo! Ndasamkela ngoko nangoko isifundo seBhayibhile.
Ekuqaleni, ndandinomdla nje wokufumana ulwazi. Kodwa izinto zatshintsha xa mna nomyeni wam saqalisa ukuya kwiintlanganiso eziqhutywa kwiHolo yoBukumkani yamaNgqina kaYehova. Ngelo xesha, sasinabantwana ababini. Ngobubele amaNgqina ayesilanda ngeemoto zawo, ibe ayesinceda nasekunyamekeleni abantwana bethu ebudeni beentlanganiso. Ndaziva ndiwathanda amaNgqina.
Nakuba kunjalo, ndandisenawo amathandabuzo. Ndagqiba ekubeni ndityelele intsapho yethu eSpeyin. Utatomncinci ongumfundisi, wazama ukundiyekisa ukufunda iBhayibhile namaNgqina. Kodwa amaNgqina asekuhlaleni andinceda kakhulu. Ayiphendula ngeBhayibhile imibuzo yam, kanye njengalawo aseJamani. Ndagqiba ekubeni ndiqhubeke ndifunda iBhayibhile kunye nawo ekubuyeleni kwam eJamani. Nangona yena umyeni wam wagqiba ekubeni angaqhubeki nokufunda iBhayibhile, mna ndanamathela kwisigqibo sam. Ngo-1978, ndabhaptizwa ndaba liNgqina likaYehova.
INDLELA ENDINGENELWE NGAYO:
Ukuyazi kwam inyaniso efundiswa yiBhayibhile kuye kwabuphucula ubomi bam. Ngokomzekelo, eyoku-1 kaPetros 3:1-4 ikhuthaza abafazi ukuba ‘bawathobele’ amadoda abo yaye babonise ‘nentlonelo enzulu’ kuwo, baze babonise ‘umoya wobulali oxabiso likhulu emehlweni kaThixo.’ Loo migaqo indincedile ndakwazi ukuyiphumeza kakuhle indima yam njengomfazi.
Ngoku sekuyiminyaka eyi-35 ndiliNgqina. Ndikuvuyela gqitha ukukhonza uThixo kunye nabanye abazalwana noodade, ibe iyandivuyisa into yokuba nabantwana bam abane kwabahlanu bakhonza kunye nam.


text:
Ukunceda Abantu
AmaNgqina KaYehova Ancedisa Ekuyenzeni Ibe Ntle IRostov-on-Don
Isixeko saseRostov-on-Don, eRashiya, sakhupha ileta ewabulelayo newancomayo amaNgqina KaYehova ngomsebenzi awenzileyo wokusenza sibe sihle isixeko ngentwasahlobo.
AmaNgqina KaYehova Afundisa Abazali Nabantwana Ukuba Bazikhusele Ekuxhatshazweni Ngokwesondo
Kangangamashumi eminyaka, amaNgqina kaYehova aye apapasha aza asasaza inkcazelo ekhuthaza ulwalamano oluhle kwiintsapho.
Ukunceda Ulutsha Lumelane Nokuntlontwa Esikolweni
UHugo, oneminyaka elishumi, wafumana imbasa iDiana ngenxa yokunceda abanye bakwazi ukumelana nokuntlontwa. Lo mfana wakwazi njani ukuba ngummeli wabantu abantlontwayo?
Kuncedwa Abantwana BaseThailand Baphumelele Esikolweni
AmaNgqina kaYehova aseThailand aba kwiphulo lokunceda abantwana besikolo baphumelele. Bathini oonobhala, ootitshala nabazali?
AmaNgqina KaYehova EHungary Ayanconywa
Umlambo iDanube wawuqala ngqa ukuphuphuma eHungary. AmaNgqina kaYehova anceda ekukhuseleni umonakalo onokubangelwa zizikhukula.
Umcimi Womlilo Ongekho Msebenzini Usindis’ Ubomi
USerge Gerardin ongumcimi-mlilo neNgqina likaYehova eFransi, wakhawuleza wanceda kwingozi yemoto waza wasindisa ubomi babantu.
AmaNgqina KaYehova Awongwa Ngenxa Yokunceda Amabanjwa
Yiyiphi into ekhethekileyo eyenziwa ngamaNgqina kaYehova asithoba ukuze ancede amabanjwa entolongo enkulu yeembacu yaseOstreliya?
I-JW.ORG—Iphucula Ubomi Babantu
Abantu abahlukahlukeneyo emhlabeni wonke babalisa indlela amacebiso eBhayibhile abancede ngayo baphucula ubomi babo.
Ukoyisa Ikhethe Ngemfundiso YeBhayibhile
AmaNgqina kaYehova akholelwa kwelokuba zonke iintlanga ziyalingana emehlweni kaThixo.
Isitshingitshane KwiiPhilippines—Ukholo Loyisa Ubunzima
Abasindayo kule ntlekele babalisa ngendlela iSitshingitshane uHaiyan esabathwaxa ngayo.
Izikhukula ZaseAlberta
AmaNgqina kaYehova ancedise njani kwizikhukula zaseAlberta, eKhanada?
Incwadi Yamabali EBhayibhile Ihanjiswa Ezikolweni
Incwadi Yam Yamabali EBhayibhile inamabali aluncedo kubafundi abangamawaka-waka kwiiPhilippines, ezithetha isiPangasinan. Njani?
KwiSky Tower Kusindiswa Ubomi Bomntu
INgqina likaYehova elineminyaka eyi-80 lancedisa amapolisa ekusindiseni enye indoda eyayiza kutsiba kwisakhiwo esiyiSky Tower, eNew Zealand.
Ukuphuma Entolongweni Ukusa Empumelelweni
UDonald, owayelibanjwa, ucacisa indlela ukufunda iBhayibhile okwamnceda ngayo wamazi uThixo, wenza utshintsho ebomini bakhe waza wangumyeni ongcono.
AmaNgqina KaYehova Afumana Imbasa Ngenxa Yokukhusela Indalo
Izakhiwo ekuprintelwa kuzo ngamaNgqina kaYehova eMexico zifumene imbasa yeClean Enterprise, lo ngunyaka wesixhenxe efumana le mbasa.
Ukutshintsha Ubomi Bamabanjwa
AmaNgqina kaYehova eSpeyin afundisa iBhayibhile amabanjwa ayi-600. Funda ngendlela imfundiso yeBhayibhile eyabutshintsha ngayo ubomi belinye ibanjwa.
Xa Kukho Intlekele, Uthando Lusiqhubela Esenzweni
Kumazwe amaninzi, amaNgqina kaYehova anikela uncedo olufunekayo.
Bahlangulwa Beza Kuzibulala
Amabali okwenene enzeka ehlabathini ayathuthuzela yaye anika ithemba.
“Ningumzekelo Omhle!”
Emva kwesikhukula nokugqunyelelwa kwabantu ludaka eItaly, iqela labantu ababesebenza ngokuzithandela lasebenza lisusa udaka nengqushu.
Amawaka Abantu Afunda Ukulesa Nokubhala
Funda amava abantu abasehlabathini lonke abaye bazuza kwiiklasi zokufunda ukulesa nokubhala ezilungiselelwe ngamaNgqina kaYehova.
AmaNgqina KaYehova Anceda Amabanjwa Amazi UThixo
AmaNgqina kaYehova afikelela njani kumabanjwa akwiindawo zokulungisa izimilo zabantu afuna ukuncedwa azi uThixo?


text:
Isifundo 17
Basinceda Njani Abaveleli Abahambahambayo?
IZibhalo ZamaKristu ZesiGrike zisoloko zithetha ngoBharnabhas nompostile uPawulos. La madoda ayengabaveleli abahambahambayo, etyelela amabandla enkulungwane yokuqala. Kwakutheni ukuze enze lo msebenzi? Ayexhalabele impilo-ntle yabazalwana bawo. UPawulos wathi wayefuna ‘ukubuyela ukuze atyelele abazalwana’ nokuze abone ukuba baqhuba njani. Wayengenangxaki yokuhamba imigama emide esiya kubomeleza. (IZenzo 15:36) Yiloo nto kanye eyenziwa ngabaveleli abahambahambayo namhlanje.
Baze kusikhuthaza. Umveleli wesiphaluka utyelela amabandla amalunga nama-20, echitha iveki kwibandla ngalinye kabini ngonyaka. Umveleli wesithili uya kwiziphaluka ezimalunga nezilishumi, etyelela amabandla aze abe ngusihlalo wendibano yesiphaluka nganye kanye ngonyaka. Amava aba bazalwana anokusinceda kakhulu yaye ukuba batshatile, sinokuncedwa nangawabafazi babo. Bazama ukwazi bonke abantu, abancinane nabakhulu, yaye banomdla wokuya nathi entsimini nakwizifundo zethu. Aba baveleli benza umsebenzi wokwalusa kunye nabadala, yaye ukuze basomeleze, banikela iintetho ezikhuthazayo ezintlanganisweni nakwiindibano.—IZenzo 15:35.
Banomdla kubo bonke abantu. Abaveleli abahambahambayo banomdla okhethekileyo kwimeko yokomoya yebandla. Baba nentlanganiso nabadala nezicaka zolungiselelo ukuze bahlole inkqubela eyenziweyo, baze babacebise ngendlela yokusingatha iimbopheleleko zabo. Banceda oovulindlela baphucule entsimini, baze bazame ukuqhelana nabantu abatsha ebandleni beve nenkqubela yabo yokomoya. Ngamnye kwaba bazalwana, uzinikela ‘njengomsebénzi olidlelane ngenxa yezilangazelelo zethu.’ (2 Korinte 8:23) Sifanele sixelise ukholo lwabo nendlela abazinikela ngayo kuThixo.—Hebhere 13:7.
Kutheni abaveleli abahambahambayo betyelela amabandla?
Lunokukunceda njani utyelelo lwabo?
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?
AmaNgqina KaYehova Awulungelelanisa Njani Umsebenzi Wawo Wokushumayela?
Silandela umzekelo owamiselwa nguYesu ngoxa wayesemhlabeni. Ziziphi ezi ndlela zokushumayela?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Isibhengezo nxamnye neYiputa:+ Khangela! UYehova ukhwele kwilifu+ elikhawulezayo esiya eYiputa. Kwaye oothixo baseYiputa abangenaxabiso ngokuqinisekileyo baya kudidizela ngenxa yakhe,+ nentliziyo yeYiputa iya kunyibilika ngaphakathi kuyo.+
2 “Ndiza kuwaxhokonxa amaYiputa nxamnye namaYiputa, yaye ngokuqinisekileyo aya kulwa elowo nomntakwabo, elowo neqabane lakhe, isixeko nxamnye nesixeko, ubukumkani nxamnye nobukumkani.+
3 AmaYiputa aya kudubadubeka,+ ndilitshitshise icebo lawo.+ Yaye ngokuqinisekileyo aya kubhenela koothixo+ abangenaxabiso nakwabasebenzisa amakhubalo nakwabaneshologu nakubaxeli-ziganeko kwangaphambili abaziinkunkqele.+
4 Ndiza kuyinikela iYiputa esandleni senkosi elukhuni, nokumkani oya kuyilawula uya komelela,”+ itsho iNkosi yokwenyaniso, uYehova wemikhosi.
5 Ngokuqinisekileyo amanzi aya koma elwandle, nomlambo uya kubharha uze okunene wome.+
6 Imilambo iya kunuka; iya kuwutha imijelo yomNayile waseYiputa, ibharhe.+ Iya kuvunda ingcongolo+ nemizi.
7 Iindawo ezingenanto ngakuMlambo umNayile, ngasechwebeni loMlambo umNayile, nawo wonke umhlaba ohlwayelweyo woMlambo umNayile uya koma.+ Ngokuqinisekileyo uya kuphetshethwa, ungabi sabakho.
8 Nabalobi kuya kufuneka bazile, nabo bonke abo baphosa amagwegwe okuloba iintlanzi kuMlambo umNayile bamele bavakalise usizi, kwanabo baneka iminatha yokuloba phezu kwamanzi okunene baya kuphelelwa.+
9 Nabo basebenza ngeflakisi echaziweyo+ baya kuba neentloni; kanjalo nabaluki belaphu elimhlophe.
10 Nabaluki bayo+ baya kutyunyuzwa, bonke abasebenzela umvuzo babe buhlungu emphefumlweni.
11 Iinkosana zaseTsowan+ eneneni zizizidenge. Ngokubhekisele kwizilumko ezikubacebisi bakaFaro ke, icebo lazo liyinto engekho ngqiqweni.+ Niya kutsho njani na kuFaro ukuthi: “Ndingunyana wezilumko, unyana wookumkani bamaxesha amandulo”?
12 Ziphi na, ke ngoko—izilumko zakho+—ukuze zikuxelele nokuze zikwazi oko agqibe kuko uYehova wemikhosi ngokuphathelele iYiputa?+
13 Iinkosana zaseTsowan zenze ngobudenge,+ iinkosana zaseNofu+ zikhohlisiwe, amadoda aziintloko+ ezizwe zayo ayibangele yabhadu-bhadula iYiputa.
14 UYehova uthululele phakathi kwayo umoya wokuphazamiseka;+ yaye bayibhadulisile iYiputa kuwo wonke umsebenzi wayo, kanye njengokugxadazela kwenxila emhlanzweni walo.+
15 Kwaye iYiputa ayiyi kuba nawo nawuphi na umsebenzi onokwenziwa yintloko okanye ngumsila, ihlumelo okanye umzi.+
16 Ngaloo mini iYiputa iya kuba njengabafazi, yaye ngokuqinisekileyo iya kungcangcazela inkwantye+ ngenxa yokulingisa kwesandla sikaYehova wemikhosi ayilingisa ngaso.+
17 Kwaye umhlaba wakwaYuda uya kuyenza igxadazele iYiputa.+ Wonke ubani athe umntu wawukhankanya kuye uyankwantya ngenxa yesigqibo agqibe kuso uYehova wemikhosi nxamnye naye.+
18 Ngaloo mini kuya kubakho izixeko ezihlanu kwilizwe laseYiputa+ ezithetha ulwimi lwakwaKwanan+ nezifunga+ uYehova wemikhosi. Esinye isixeko siya kubizwa ngokuba sisiXeko Sokuchitha.
19 Ngaloo mini kuya kubakho isibingelelo kuYehova phakathi kwelizwe laseYiputa,+ nentsika kaYehova ibe ngasemdeni wayo.
20 Kwaye siya kuba ngumqondiso nobungqina kuYehova wemikhosi kwilizwe laseYiputa;+ kuba baya kudanduluka kuYehova ngenxa yabacinezeli,+ yaye uya kubathumelela umsindisi ozukileyo, oya kuthi okunene abahlangule.+
21 UYehova uya kuzazisa kumaYiputa;+ amazi uYehova amaYiputa ngaloo mini, kwaye amele anikele umbingelelo nesipho+ yaye amele enze isibhambathiso kuYehova aze asifezekise.+
22 UYehova uya kuyibetha ngesibetho iYiputa.+ Iya kubethwa ngesibetho ize iphiliswe;+ baya kubuyela kuYehova,+ aze asabele akubongozwa ngabo, abaphilise.+
23 Ngaloo mini kuya kubakho uhola wendlela+ ophuma eYiputa oya eAsiriya, eze ama-Asiriya eYiputa, namaYiputa aye eAsiriya; akhonze kunye amaYiputa nama-Asiriya.
24 Ngaloo mini uSirayeli uya kuba ngowesithathu kunye neYiputa neAsiriya,+ oko kukuthi, intsikelelo phakathi komhlaba,+
25 ngenxa yokuba uYehova wemikhosi uya kube eyisikelele,+ esithi: “Mabasikelelwe abantu bam, iYiputa, nomsebenzi wezandla zam, iAsiriya,+ nelifa lam, uSirayeli.”+
Yithumele
Yithumele
Isaya 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Isiphelo Sokubethwa Kwabafazi Ngamadoda Abo
Imeko 1: Abazali bakaBabalwa * batyelele intombi yabo. Bahleli kamnandi nentombi yabo kunye nomyeni wayo bencokola. Nguwuphi umzali obengenakuvuya ukuba intombi yakhe ibitshate nalo mfana? Kaloku ubonakala emphethe njengenkosazana uBabalwa.
Imeko 2: UThabo lugcwabevu ngumsindo. Nakweli tyeli uza kuwukhuphela kumkakhe—uza kumxhimfa ebusweni, amkhabe, amxhwithe iinwele aze amngqubekise ngentloko eludongeni.
MHLAWUMBI kuya kukothusa ukuva ukuba kwezi meko zimbini sithetha ngabantu abanye.
Njengamadoda amaninzi abetha abafazi bawo, uThabo uyakwazi ukuzenza ngathi ulilungisa xa ephambi kwabanye abantu okanye xa kukho abazali benkosikazi yakhe. Kodwa xa ehleli nomfazi wakhe, uThabo yingonyama.
Amadoda amaninzi afana noThabo akhuliswe ngabazali ababesilwa, ngoko nawo acinga ukuba akhonto imbi ngokubetha umfazi. Kodwa ke akho kwanto intle ngokubethwa komfazi. Yiloo nto abantu abaninzi becaphuka xa besiva ukuba indoda ethile ibethe umfazi wayo.
Sekunjalo, ixhaphakile into yokubethwa kwabafazi ngamadoda abo. Ngokomzekelo, olunye uphando olwenziwa eMerika lwafumanisa ukuba ngenye imini kwafowuna abantu abangaphezu kwe-16 ngomzuzu nje omnye bechaza ngokubethwa kwabafazi. Abafazi babethwa ehlabathini lonke, ngabantu bazo zonke iinkcubeko, izityebi, amahlwempu kunye namanye amaqela ahlukahlukeneyo. Ekubeni abantu abaninzi bengayichazi emapoliseni nakwabasemagunyeni le ngxaki, sinokuqiniseka ukuba baninzi kakhulu abantu ababethwayo. *
Xa sisiva ngamadoda abetha abafazi bawo, sizibuza le mibuzo: Inoba ingenwe yintoni indoda exhaphaza omnye umntu ngolo hlobo—ingakumbi umfazi wayo? Ngaba anako ukuncedwa amadoda abetha abafazi bawo?
AmaNgqina kaYehova, abapapashi beli phephancwadi bakholelwa ukuba iBhayibhile ingawanceda loo madoda. Ngaba loo nto ingenzeka lula? Hayi. Kodwa ke ngaba inokwenzeka? Ewe! IBhayibhile iye yanceda abantu abaninzi ababekade beziindlobongela, batshintsha baza baba nobubele nembeko. (Kolose 3:8-10) Ngokomzekelo, makhe sithethe noTroy noValerie.
Naniphethene njani ekuqaleni?
UValerie: Ngobusuku awacela ngabo umtshato, uTroy wandiqhwaba ndanemivumbo iveki yonke. Waguqa ngamadolo endicenga ukuba ndimxolele, esithi soze aphinde. Kwaqengqeleka iminyaka emva koko, emane endibetha aze axolise esithi soze aphinde.
UTroy: Ndandicatshukiswa nayinto engenamsebenzi—njengaxa ukutya kuye kwaphakwa emva kwexesha. Ngenye imini ndakha ndambetha ngomva wompu uValerie. Ngenye imini ndambethela ugqirha nezicaka, kangangokuba ndandicinga ukuba ndimbulele. Emva koko, ndanqakula unyana wethu ndaza ndambeka ibhozo emqaleni, ndigrogrisa unina ukuba ndiza kumbulala.
UValerie: Ndandiphila ubomi bentshontsho. Ngezinye iimini kwakukhe kufuneke ndibaleke ndize ndibuye emva kokuba umsindo kaTroy uthomalele. Nangona wayendibetha, amazwi akhe yeyona nto yayindisika.
Troy, ngaba ubusoloko unje?
UTroy: Ewe, ukususela ebuntwaneni. Ekhaya kwakusoloko kusiliwa. Utata wayesoloko ebetha umama phambi kwethu. Emva kokuba utata esishiyile, umama wahlalisana nenye indoda, ibe nayo yayimbetha. Yada yadlwengula udadewethu—kunye nam. Ngenxa yoko yabanjwa. Kakade ke, ndiyaqonda ukuba oku akundithetheleli.
Valerie, kwakutheni ukuze ungamshiyi uTroy?
UValerie: Ndandisoyika. Ndandisoyika ukuba uza kundikhangela aze andibulale okanye abulale abazali bam. Ndandisithi ukuba ndiya emapoliseni usenokundibetha nangakumbi.
Zaqalisa nini ukutshintsha izinto?
UTroy: Umfazi wam waqalisa ukufunda iBhayibhile namaNgqina kaYehova. Ekuqaleni, ndandingawathandi ibe ndandicinga ukuba ndifanele ndikhusele umkam kule cawa yoovuk’ engceni abayingozi. Ngoko ndathi chatha aph’ ekumbetheni, kuquka naloo maNgqina na kakade. Kodwa ke, uDaniel unyana wethu owayeneminyaka emine nowayexhuzula walaliswa esibhedlele kangangeeveki ezintathu. Ngelo xesha, amaNgqina asinceda gqitha, de anyamekela nentombi yethu eyayineminyaka emithandathu uDesiree. Emva kokuba lisebenze ubusuku bonke, elinye iNgqina leza kuhlala noDaniel ukuze uValerie akhe aphumle aze alale. Ndayithanda gqitha indlela ababenobubele ngayo aba bantu nangona mna ndandiye ndabaphatha ngokusa. Ndaqonda ukuba ndiwafumene amaKristu okwenene, ngoko ndacela amaNgqina ukuba andifundise iBhayibhile. Njengoko sasifunda iBhayibhile, ndafunda ngendlela indoda emele imphathe ngayo umfazi wayo. Ndohlukana nokuba nomsindo ndaza ndayeka ukuthanda ukulwa. Ekugqibeleni, ndaba liNgqina likaYehova.
Ziziphi iivesi zeBhayibhile ezakunceda watshintsha?
UTroy: Zininzi. Kweyo-1 kaPetros 3:7 iBhayibhile ithi ndifanele ndimphathe ‘ngembeko’ umfazi wam. AmaGalati 5:23 athi sifanele sibe ‘nobulali’ ‘nokuzeyisa’. Kweyabase-Efese 4:31 kuthiwa asifanele ‘sitshabhise.’ KumaHebhere 4:13 kuthiwa “zonke izinto . . . zibhencekile” kuThixo. Ngoko, uThixo uyazibona izinto endizenzayo enoba abamelwane bam abaziboni. Ndaye ndohlukana nabahlobo ababi, kuba “unxulumano olubi lonakalisa imikhwa elungileyo.” (1 Korinte 15:33) Abahlobo bam babeyiqhwabel’ izandla indlela endandimphatha ngayo umfazi wam. Babesithi umfazi ufanelwe abethwe ukuze afakwe endleleni.
Kunjani ngoku emtshatweni wakho?
UValerie: Ngoku sekuyiminyaka engama-25 uTroy eliNgqina likaYehova. Ukususela ngoko, ebendiphatha ngothando, ububele novelwano.
UTroy: Andinakukwazi ukuzitshintsha izinto endazenza entsatsheni yam, ibe ndandingafanele ndimphathe ngendlela endamphatha ngayo umfazi wam. Kodwa ndiyilinde ngamehl’ abomvu inzaliseko kaIsaya 65:17, xa siya kuzilibala zonke izinto ezibuhlungu.
Ningazicebisa nithini iintsapho ezinale ngxaki yokulwa?
UTroy: Ukuba ubetha umfazi okanye uyamthuka, kufuneka uvume ukuba udinga uncedo, uze ulufune. Zininzi izinto ezinokukunceda. Mna ndancedwa kukufundiswa iBhayibhile ngamaNgqina kaYehova, ibe andinceda ndayeka ukuphakamisa izigalo.
UValerie: Musa ukukhawuleza uthelekise umzi wakho nowabanye abantu, okanye uphulaphule icebiso labantu abacinga ukuba bayayazi into ofanele uyenze. Nangona bengayi kuphumelela bonke abantu abahlalayo emtshatweni wabo, ndiyavuya kuba ndingazange ndincame kuba ngoku sonwabile.
ISIPHELO SOKUBETHWA KWABAFAZI
IBhayibhile ithi: “Sonke iSibhalo siphefumlelwe nguThixo kwaye siyingenelo ekufundiseni, ekohlwayeni, ekulungelelaniseni izinto.” (2 Timoti 3:16) NjengoTroy ekuthethwe ngaye ngasentla, amadoda amaninzi awayekade ebetha abafazi bawo aye athobela iBhayibhile aza akwazi ukutshintsha.
Ngaba ungathanda ukufunda ngendlela iBhayibhile enokuwunceda ngayo umtshato wakho? Thetha namaNgqina kaYehova endawo ohlala kuyo okanye ungene kwi-www.jw.org./xh/.
^ isiqe. 3 Amanye amagama kweli nqaku atshintshiwe.
^ isiqe. 8 Kuyinyaniso ukuba maninzi namadoda abethwa ngabafazi bawo. Noko ke, kumatyala amaninzi aye aziswa kwabasemagunyeni, kuye kwamangalelwa amadoda ngenxa yokubetha abafazi.


text:
Ibali 40: UMoses Ubetha Iliwa
KUQENGQELEKA i-10 leminyaka, ama-20, ama-30, nama-39 eminyaka! Yaye amaSirayeli asesentlango. Kodwa kuyo yonke le minyaka uYehova uyabanyamekela abantu bakhe. Ubondla ngemana. Emini ubakhokela ngentsika yelifu, ebusuku ngentsika yomlilo. Yaye kuyo yonke le minyaka iimpahla zabo zokunxiba azigugi yaye iinyawo zabo azibi buhlungu.
Ngoku yinyanga yokuqala yonyaka wama-40 okokoko bemkayo eYiputa. Kwakhona amaSirayeli emisa iintente eKadeshe. Le yindawo awayekuyo xa iintlola ezili-12 zathunyelwa ukuhlola ilizwe lakwaKanan malunga nama-40 eminyaka ngaphambili. UdadeboMoses uMiriyam ufela eKadeshe. Yaye njengangaphambili, kukho inkathazo apha.
Abantu abafumani manzi. Ngoko bayakhalaza kuMoses: ‘Ngekulungile ukuba besifile. Kutheni wasikhuphayo nje eYiputa wasizisa kule ndawo imbi apho kungekho nto ikhulayo? Akukho ngqolowa, akukho makhiwane, akukho zidiliya, akukho zirharnati. Akukho namanzi la okusela.’
Xa uMoses noAron besiya kuthandaza emnqubeni, uYehova uthi kuMoses: ‘Hlanganisa abantu. Ke, phambi kwabo bonke thetha kwela liwa liphaya. Kuya kuphuma amanzi awaneleyo kulo ukuze kusele bonke abantu nemfuyo yabo.’
Ngoko uMoses uhlanganisa abantu, aze athi: ‘Phulaphulani, nina ningamthembiyo uThixo! Ngaba mna noAron kufuneka sinikhuphele amanzi kweli liwa?’ Emva koko uMoses ubetha iliwa kabini ngentonga, kuze kumpompoze amanzi amaninzi eliweni. Kukho amanzi awaneleyo okusela abantu bonke nemfuyo.
Kodwa uMoses noAron bayamcaphukisa uYehova. Ngaba uyasazi isizathu? Kungenxa yokuba uMoses noAron bathi bona baza kukhupha amanzi eliweni. Kodwa ngokwenene nguYehova owawakhuphayo. UYehova uthi uza kumohlwaya uMoses noAron ngenxa yokuba bengazange bathethe inyaniso ngale nto. ‘Anisayi kubakhokela ukungena eKanan abantu bam,’ utsho.
Kungekudala amaSirayeli ayayishiya iKadeshe. Emva kwexesha elifutshane afika eNtabeni yeHore. Apha, encotsheni yentaba, uAron uyafa. Une-123 leminyaka ubudala ukufa kwakhe. AmaSirayeli aba lusizi gqitha, yaye ke iintsuku ezingama-30 bonke abantu bamenzela isijwili uAron. Unyana wakhe uEleyazare uba ngumbingeleli omkhulu olandelayo wohlanga lwakwaSirayeli.
Numeri 20:1-13, 22-29; Duteronomi 29:5.
Imibuzo
- UYehova uwanyamekela njani amaSirayeli ngoxa esentlango?
- Akhalazela ntoni amaSirayeli ngoxa emise iintente eKadeshe?
- UYehova ubalungiselela njani abantu nemfuyo yabo amanzi?
- Emfanekisweni, ngubani indoda eyalathe esifubeni sayo, yaye kutheni isenza loo nto nje?
- Kutheni uYehova ecatshukiswa nguMoses noAron, yaye ubohlwaya njani?
- Kwenzeka ntoni kwiNtaba yeHore, yaye ngubani oba ngumbingeleli omkhulu wakwaSirayeli?
Imibuzo eyongezelelekileyo
- Funda iNumeri 20:1-13, 22-29 neDuteronomi 29:5.
Sifunda ntoni kwindlela uYehova awawanyamekela ngayo amaSirayeli entlango? (Dut. 29:5; Mat. 6:31; Heb. 13:5; Yak. 1:17)
UYehova wakujonga njani ukusilela kukaMoses noAron ukumngcwalisa phambi kwamaSirayeli? (Num. 20:12; 1 Kor. 10:12; ISityhi. 4:11)
Sinokufunda ntoni kwindlela uMoses awasabela ngayo kuqeqesho lukaYehova? (Num. 12:3; 20:12, 27, 28; Dut. 32:4; Heb. 12:7-11)
Funda Okungakumbi
Ikhadi LeBhayibhile LikaMoses
Ubusazi ukuba uMoses waba ngumntu wokuqala eBhayibhileni ukwenza imimangaliso? Khuphela eli khadi leBhayibhile ukuze ufunde okungakumbi.
FEBRUWARI 2013 Oko Sikufunda KuMoses
Makhe sithethe ngeempawu ezintle ezintathu awayenazo uMoses size sibone noko sinokukufunda kuye.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
26 Bandula bonke abantu+ bakwaYuda bamthabatha u-Uziya,+ yena eneminyaka elishumi elinesithandathu ubudala, baza bamenza+ ukumkani esikhundleni sikayise uAmatsiya.+
2 Nguye owabuya wayakha iEloti+ wayibuyisela kwaYuda emva kokuba ukumkani elele kookhokho bakhe.+
3 Wayeneminyaka elishumi elinesithandathu ubudala u-Uziya+ ukuqalisa kwakhe ukulawula, yaye walawula iminyaka engamashumi amahlanu anesibini eYerusalem. Igama likanina lalinguYekoliya+ waseYerusalem.
4 Waqhubeka esenza okulungileyo emehlweni kaYehova,+ ngokuvisisana nako konke okwenziwa nguAmatsiya uyise.+
5 Waqhubeka ethambekele ekufuneni+ uThixo ngemihla kaZekariya, umyaleli wokoyika uTHIXO oyinyaniso;+ yaye, ngemihla yokufuna kwakhe uYehova, uTHIXO oyinyaniso wamenza waphumelela.+
6 Waphuma walwa namaFilisti+ watyhoboza udonga lwaseGati+ nodonga lwaseYabhine+ nodonga lwaseAshdode,+ emva koko wakha izixeko kummandla waseAshdode+ naphakathi kwamaFilisti.
7 Yaye uTHIXO oyinyaniso waqhubeka emnceda+ nxamnye namaFilisti nanxamnye nama-Arabhiya+ awayehlala eGurbhahali naseMehun.+
8 Nama-Amoni+ aqalisa ukunikela+ ku-Uziya. Ekugqibeleni udumo lwakhe+ lwaya kufikelela naseYiputa, kuba wabonakalisa amandla ngokomlinganiselo ongaqhelekanga.
9 Ngaphezu koko, u-Uziya wakha iinqaba+ eYerusalem ngakwiSango leMbombo+ nangakwiSango Lentlambo+ nangakuDonga Olungaphandle, wazenza zomelela.
10 Ngapha koko, wakha iinqaba+ entlango, waza wemba amaqula amaninzi (kuba wayenemfuyo eninzi), kwanaseShefela+ kumhlaba othe thabalala. Kwakukho abalimi nabasebenzi-zidiliya ezintabeni naseKarmele, kuba wayengumthandi wezolimo.
11 Ngaphezu koko, u-Uziya waba nomkhosi obandakanyeka emfazweni, lowo wawusiya kwinkonzo yasemkhosini nabaphumi-mkhosi,+ ngenani lobhaliso+ ngesandla sikaYeyeli unobhala+ noMahaseya igosa phantsi kolawulo+ lukaHananiya weenkosana zikakumkani.+
12 Inani liphela leentloko zezindlu zooyise,+ amakroti,+ amadoda anamandla,+ yayingamawaka amabini anamakhulu amathandathu.
13 Phantsi kolawulo lwabo imikhosi yolawulo yayingamakhulu amathathu anesixhenxe amawaka anamakhulu amahlanu amadoda abandakanyeka emfazweni ngamandla omkhosi wamajoni ukunceda ukumkani nxamnye notshaba.+
14 Yaye u-Uziya waqhubeka ewalungiselela, umkhosi uphela, amakhaka+ neencula+ nezigcina-ntloko+ nezambatho zentsimbi+ nezaphetha+ namatye okusawula.+
15 Ngapha koko, wenza oomatshini bemfazwe eYerusalem, wayila iinjineli, ukuba zibe phezu kweenqaba+ naphezu kweembombo, ukutola ngamatolo namatye amakhulu. Ngenxa yoko udumo lwakhe+ lwaya kufikelela kude, kuba wancedwa ngokumangalisayo de womelela.
16 Noko ke, wathi kamsinya nje akomelela, intliziyo yakhe yaba nekratshi+ ukusa kwinqanaba lokonakala,+ kangangokuba wenza ngokungathembeki kuYehova uThixo wakhe wangena etempileni kaYehova ukuba atshise isiqhumiso esibingelelweni sesiqhumiso.+
17 Ngoko nangoko uAzariya umbingeleli kunye nababingeleli bakaYehova, amadoda angamakroti angamashumi asibhozo, eza emva kwakhe.
18 Bandula bema nxamnye noUziya ukumkani+ baza bathi kuye: “Asingomsebenzi wakho,+ Uziya, ukutshisa isiqhumiso kuYehova, ngumsebenzi wababingeleli oonyana baka-Aron,+ abo bangcwaliselwe ukutshisa isiqhumiso. Phuma engcweleni; kuba wenze ngokungathembeki, yaye akukwenzeli nolunjani na uzuko+ oluvela kuYehova uThixo.”
19 Kodwa u-Uziya waba nomsindo+ ngoxa ephethe ngesandla sakhe isiqhumiselo+ ukutshisa isiqhumiso, yaye, ebudeni bokuba nomsindo kwakhe nxamnye nababingeleli, kwaphuma+ iqhenqa+ ebunzini lakhe phambi kwababingeleli endlwini kaYehova ecaleni kwesibingelelo sokuqhumisa.
20 Wathi uAzariya umbingeleli oyintloko nabo bonke ababingeleli bakumkhangela, tyhini, wayebethwe ngeqhenqa ebunzi!+ Ngoko baqala ukumshenxisa ngokungxama apho, naye wangxama ukuphumela ngaphandle, ngenxa yokuba wayebethwe nguYehova.+
21 U-Uziya+ ukumkani waqhubeka eneqhenqa de kwayimini yokufa kwakhe, yaye wahlala endlwini ekhululekile kwizabelo zakhe, njengoneqhenqa;+ kuba wayahlukanisiwe nendlu kaYehova, ngoxa uYotham unyana wakhe wayongamele indlu kakumkani, egweba abantu belo lizwe.
22 Eminye imicimbi kaUziya,+ eyokuqala neyokugqibela, wayibhala uIsaya+ unyana ka-Amotsi+ umprofeti.
23 Ekugqibeleni u-Uziya walala kookhokho bakhe; ngoko bamngcwaba nookhokho bakhe, kodwa emhlabeni wokungcwaba ookumkani,+ kuba bathi: “Uneqhenqa.” Waza uYotham+ unyana wakhe walawula esikhundleni sakhe.
Yithumele
Yithumele
2 Kronike 26
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=26&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D26%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UMBUZO 4
Ndingazilungisa Njani Iimpazamo Zam?
UBUNOKWENZA NTONI WENA?
Khawucinge ngoku: UTim udlala ibhola neetshomi zakhe aze aphule iglasi yefestile yommelwane.
Ukuba ubunguTim, ubuza kuthini?
CINGA!
UNOKWENZA ENYE YEZI ZINTO:
Unokubaleka.
Unokutyhola omnye.
Unokuxelela ummelwane into oyenzileyo uze umthembise ukuba uza kuwulungisa umonakalo.
Usenokufuna ukwenza uA. Kodwa kusoloko kukuhle ukuzivuma iimpazamo zakho—enoba waphule iglasi yefestile okanye kuyo nantoni na oyenzileyo.
IZIZATHU EZITHATHU ZOKUBALULEKA KOKUZIVUMA IIMPAZAMO ZAKHO
Yeyona nto ilungileyo.
IBhayibhile ithi: “Sinqwenela ukuziphatha ngokunyaniseka kwizinto zonke.”—Hebhere 13:18.
Abantu badla ngokubaxolela abantu abavumayo xa benze impazamo.
IBhayibhile ithi: “Okugubungelayo ukunxaxha kwakhe akayi kuphumelela, kodwa okuvumayo aze akushiye uya kwenzelwa inceba.”—IMizekeliso 28:13.
Eyona nto ibalulekileyo, uThixo uyamthanda umntu okwenzayo oko.
IBhayibhile ithi: “Umntu otenxayo uyinto ecekisekayo kuYehova, kodwa ukusondelelana naye kokwabo bathe tye.”—IMizekeliso 3:32.
UKarina, ona-20, wazama ukulifihla kutata wakhe itikiti awalifumana ngenxa yokuqhuba ngesantya esiphezulu. Kodwa akazange akwazi ukulifihla ngokupheleleyo. Uthi, “Emva konyaka, utata wabhaqa itikiti lokubalekisa eliphume ngegama lam. Ndaba sengxakini enkulu!”
Isifundo? UKarina uthi: “Ukuzifihla iimpazamo kwenza imeko ibe mbi nangakumbi. Uyaphendula ngazo ekugqibeleni!”
UKUFUNDA KWIIMPAZAMO ZAKHO
IBhayibhile ithi: “Sonke siyakhubeka [okanye, senza iimpazamo] izihlandlo ezininzi.” (Yakobi 3:2) Njengoko sele sibonile, ukuvuma iimpazamo kubonisa ukuba sithobekile yaye sikhulile—sifanele sizivume ngoko nangoko.
Enye into ufanele ufunde kwiimpazamo zakho. Enye intombazana enguVera ithi: “Ndizama ukufunda kwiimpazamo zam ngokuthi ndikhangele ukuba bendinokuziphepha njani, ukuze ndenze bhetele kwixesha elizayo.” Masijonge indlela onokukwenza ngayo oku.
Uboleka isithuthuthu kutata wakho uze usimoshe. Uza kuthini?
Akuzothetha nto ngethemba lokuba utata wakho akasoze asibhaqe.
Uza kuxelela utata wakho oko ukwenzileyo.
Uza kuxelela utata wakho oko kwenzekileyo kodwa utyhole omnye umntu.
Utshone iimviwo ngenxa yokuba khange ufunde. Uza kuthini?
Uza kuthi bezinzima iimviwo.
Uza kuvuma ukuba nguwe oye wabangela ukuba utshone.
Uza kuthi utitshala wakho akakuthandi.
Jonga le mizekelo isekuqaleni uze uzithelekelele (1) ungutata wakho (2) notitshala wakho. Baza kucinga ntoni ngawe utata notitshala wakho xa uzivuma ngoko nangoko iimpazamo zakho? Baza kucinga ntoni ngawe ukuba uyazifihla iimpazamo zakho?
Cinga ngempazamo obuyenze kulo nyaka uphelileyo uze uphendule le mibuzo ilandelayo.
Yayiyintoni loo mpazamo? Wathini emva kokuba uyenzile?
Ndayifihla.
Ndatyhola omnye umntu.
Ndayivuma ngoko nangoko.
Ukuba zange uvume ukuba wenze impazamo, waziva njani emva koko?
Kamnandi—Ndibhungcile!
Ndinetyala—Ngendichaze inyani.
Yintoni obunokuyenza bhetele?
Wafunda ntoni kuloo mpazamo?
UCINGA NTONI?
Kutheni abanye abantu bengazivumi iimpazamo zabo?
Yintoni abaza kuyicinga abantu ngawe xa usoloko uzithethelela, kodwa baza kucinga ntoni xa uzivuma iimpazamo zakho?—Luka 16:10.


text:
Antstolės E. Rulienės kontoraIkhadi engabonakaliyo
Antstolės E. Rulienės kontora
Amatyala, Amaxwebhu wenkqubo, Auctions property, Bailiffs, Lien +8
Ushicelelo
- Antstolės E. Rulienės kontora
Imephu
Umsebenzi udidi
Amatyala, Amaxwebhu wenkqubo, Auctions property, Bailiffs, Lien, Management ityala, Ngotyefezo ipropati, Nokuqokelelwa kwamatyala, Nokuqokelelwa kwamatyala, Nokuqokelelwa kwamatyala aphesheya, Ofisi igosa, Wezemali, inshorensi, umthetho, Zokunyanzelisa
Ikhowudi qr
vCard
Website
Igama site: Antstolės E. Rulienės kontora | VisaLietuva.lt


text:
INDLELA YOKUPHILA YAMAKRISTU
Iindlela Zokusebenzisa I-JW Library
XA UFUNDISISA:
Funda iBhayibhile netekisi yosuku.
Funda Incwadi Yonyaka, iimagazini nolunye uncwadi. Cofa olu phawu lusekhohlo
Lungiselela iintlanganiso zebandla uze ukrwelele iimpendulo
Bukela iividiyo
XA UKWIINTLANGANISO:
Jonga izibhalo ezibizwa sisithethi. Cofa olu phawu lusekhohlo ukuze ubuyele esibhalweni
Kunokuba uphathe amaphepha amaninzi aprintiweyo kwiintlanganiso, sebenzisa isixhobo sakho se-elektroniki kwinto yonke eyenziwayo uze ucule neengoma. I-JW Library ineengoma ezintsha ezingekabikho kwiculo eliprintiweyo
XA USENTSIMINI:
Bonisa umntu onomdla into ekwiJW Library, uze umncede adawunlowude iJW Library kunye noncwadi kwisixhobo sakhe se-elektroniki
Cofa olu phawu lusekhohlo ukuze ufumane ivesi yeBhayibhile
Babukelise ividiyo. Ukuba umnini-mzi unabantwana, ungadlala enye kwiividiyo ezithi Yiba Ngumhlobo KaYehova. Okanye unokumbonisa ividiyo ethi Kutheni Ufanele Ufunde IBhayibhile? ukuze uvuselele umdla wesifundo seBhayibhile. Ukuba omnye umntu uthetha olunye ulwimi, unokumbonisa ividiyo ngolwimi lwakhe
Bonisa umnini-mzi isibhalo ngolunye ulwimi usebenzisa inguqulelo osandul’ ukuyidawunlowuda. Yiya esibhalweni, ucofe inombolo yevesi uze ucofe olu phawu lusekhohlo lweenguqulelo ezifanayo


text:
Okuphuma Koovimba Bethu
“Imbalasane Engenakulibaleka” Yafika Ngexesha
“ENGENAKULIBALEKA!” Leyo yindlela abaninzi abayichaza ngayo i-“Creation Drama.” Yafika ngexesha elililo ibe abayibonayo soze bayilibale. Enyanisweni, “iCreation Drama” yanikela ubungqina obukhulu ngoYehova kanye nje ngaphambi kwentshutshiso eqatha yolawulo lukaHitler kubantu bakaYehova eYurophu. Yayiyintoni kanye le “Creation Drama”?
Ngowe-1914 ikomkhulu lehlabathi labantu bakaYehova elise-Brooklyn, eNew York, eUnited States, lakhulula i-“Photo-Drama of Creation.” Yayiyimifanekiso eshukumayo yeslides seeyure ezisibhozo, enemibala-bala nesandi. Yabukelwa zizigidi zabantu ehlabathini lonke. Kwangaloo nyaka kwakhululwa umboniso omfutshane—i-“Eureka Drama”. Kodwa ngeyee-1920, ezo slides, iifilimu nezixhobo zokuzidlala zazisele zonakele. Kodwa kwakusekho abantu abaninzi abafuna ukuyibona i-“Photo-Drama”. Ngokomzekelo, abantu baseLudwigsburg, eJamani, babebuza ukuba, “Iza kuphinda iboniswe nini i-‘Photo-Drama’?” Yintoni eyayiza kwenziwa?
Ukuze kuhlangatyezwane naloo ntswelo, abazalwana ababephuma kwiBheteli yaseMagdeburg, eJamani, bathenga iifilimu kwijelo leendaba laseParis, eFransi, neeslides kwiinkampani zemifanekiso eLeipzig naseDresden. Ezi zinto zadityaniswa neeslides ezazisasebenza ze-“Photo-Drama.”
UMzalwan’ uErich Frost, imvumi enesiphiwo, waqamba umculo oza kudlalwa nezo filimu neeslides. Amazwi alapho acinywa kwaza kwavakala elombalisi njengoko wayefunda kwincwadi ethi Creation. Yiloo nto eyabangela ukuba le “Photo-Drama” ithiywe eli gama litsha lithi—“Creation Drama.”
Nayo le intsha yayithabatha iiyure ezisibhozo, ibe yayidlalwa ngokweziqendu suku ngalunye. Yayineenkcukacha ezibangela umdla ngeentsuku zokudala, ihlolisisa imbali yeBhayibhile neyehlabathi, ngoxa ibonisa indlela abaphoxwe ngayo abantu lunqulo lobuxoki. Le “Creation Drama” yabukelwa eOstreliya, eJamani, eLuxemburg, naseSwitzerland, kuquka amaJamani awayehlala kwezinye iindawo.
UErich Frost wathi: “Xa kubukelwa le Drama, ndandidla ngokukhuthaza abo ndisebenza nabo, ngakumbi abo badlala iokhestra, ukuba basebenzise ixesha lekhefu ukuze banike ababukeli iincwadi neencwadana zethu. Le ndlela yasinceda sasasaza iincwadi ezininzi kunokuba kwakunjalo xa siye kwindlu ngendlu. UJohannes Rauthe, owayeququzelela ukubukelwa kwale Drama ePoland nakwelo kuthiwa yiCzech Republic namhlanje, ukhumbula ukuba abaninzi babeshiya iiadresi zabo ukuze batyelelwe. Ezo adresi zazisinceda sibe nabantu esiza kubuyela kubo.
Ngeyee-1930, iiholo zazizala ntli yile “Creation Drama”, amaNgqina kaYehova engundaba mlonyeni. Ngowe-1933, phantse yaba sisigidi sabantu ababukela le Drama yayilungiselelwa yiofisi yesebe laseJamani .UKäthe Krauss uthi: “Ukuze sibukele loo Drama, iintsuku ezintlanu sasihamba iikhilomitha ezilishumi ukuya kuphela sinqumla ematyholweni, sisihla sinyuka iinduli sinqumla neentlambo.” UElse Billharz uthi: “I-‘Creation Drama’ yandinceda ndayithanda inyaniso.”
UAlfred Almendinger uthi xa umama wakhe wabukela le Drama “wayengawuvali umlomo, kangangokuba wathenga iBhayibhile ekhangela igama elithi ‘intlambulo-miphefumlo.’” Wathi akungalifumani eBhayibhileni, wayeka ukuya ecaweni waza wabhaptizwa. UErich Frost uthi: “Baninzi abantu abafumana inyaniso ngenxa yale ‘Creation Drama.’”—3 Yoh. 1-3.
Ngoxa abantu abaninzi babebukela le Drama, nabo ke ubuNazi babukhula ngamandla yaye buqhway’ udushe eYurophu. Ekuqaleni kowe-1933, umsebenzi wamaNgqina wavalwa eJamani. Ukususela ngoko de kwangowe-1945, ukuphela kwemfazwe yehlabathi yesibini, abakhonzi bakaYehova eYurophu batshutshiswa qatha. UErich Frost wavalelwa malunga neminyaka esibhozo entolongweni. Kodwa wasinda waza emva koko wakhonza kwiBheteli yaseWiesbaden, eJamani. Ngokwenene le “Creation Drama” ingenakulibaleka yafika ngexesha elililo ukuze yomeleze amaKristu amaninzi akwazi ukujamelana neemvavanyo zokholo ebudeni beMfazwe Yehlabathi II!—Okuphuma koovimba bethu eJamani.
Funda Okungakumbi
Imbalasane Eyomelez’ Ukholo Igqiba Iminyaka Elikhulu
Kulo nyaka i-“Photo-Drama of Creation,” imbalasane yefilimu eyayenzelwe ukwakha ukholo lokuba iBhayibhile iliLizwi likaThixo, igqiba iminyaka elikhulu ukususela kumboniso wokuqala.


text:
INQAKU ELINGUMXHOLO | NGABA UFANELE UTHANDAZE?
Kutheni Abantu Bethandaza?
Ngaba uthandaza rhoqo? Abantu abaninzi bayathandaza, kuquka nabo bangakholelwayo kuThixo. Kodwa kutheni abantu bethandaza? Uhlolisiso oluye lwenziwa eFransi lubonisa ukuba isiqingatha sabantu baseFransi bathandaza okanye bacamngce ngamathub’ athile “kuphela ukuze bazive bhetele.” Njengabanye abantu abaninzi baseYurophu, abakujongi ukuthandaza njengenxalenye yonqulo. Kunoko, bathandaza nje kuphela “ukuze bazive benoxolo lwengqondo.” Kwelinye icala, abanye abantu abakhonzayo bathandaza kuThixo kuphela xa befuna into ethile, belindele ukuba abaphendule ngoko nangoko.—Isaya 26:16.
Kuthekani ngawe? Ngaba ucinga ukuba umthandazo yindlela nje yokulungelelanisa iingcinga zakho? Ukuba uyakholelwa kuThixo, ngaba umthandazo uyakunceda ebomini bakho? Okanye ngaba uvakalelwa kukuba imithandazo yakho ayiphendulwa? IBhayibhile inokukunceda ungawujongi umthandazo njengento nje ekwenza uzive bhetele, kodwa uwujonge njengendlela ebalulekileyo yokusondela kuThixo.


text:
NOVEMBA 20, 2013
EARMENIA
IArmenia Ikhulula Onke Amabanjwa AngamaNgqina KaYehova
EYEREVAN, eArmenia—NgoNovemba 12, 2013, iArmenia yakhulula amaNgqina kaYehova ayi-14 ayevalelwe ngenxa yokwala ukuya emkhosini. Ayi-28 amaNgqina kaYehova akhululweyo ukususela ngo-Oktobha 8, 2013. Oku kubonisa ukuba iArmenia iye yayitshintsha imithetho yayo ephathelele abantu abangafuniyo ukuya emkhosini ngenxa yeenkolelo zabo. Imithetho ebangele amaNgqina kaYehova angaphezu kwe-450 agwetyelwe entolongweni kule minyaka iyi-20 idluleyo. Ngoku, okwesihlandlo sokuqala eArmenia, ukususela ngo-1993 akukho noba libe linye iNgqina elibanjelwe ukungayi emkhosini ngenxa yeenkolelo zalo.
Ngaphambi kokuba amaNgqina akhululwe ngoNovemba 12, iArmenia yayisele ikhulule amanye asibhozo ngo-Oktobha 8, 9, ngenxa yokuba izigwebo zawo zehliswa ngeenyanga ezintandathu. Amanye amathandathu akhululwa ngo-Oktobha 24. La maNgqina mathandathu ngawokuqala ukuxhamla kulo mthetho mtsha owamkelwa ngoJuni 8, 2013, owongezelela kumthetho osele ukho eArmenia ophathelele eminye imisebenzi enokwenziwa ngabantu abangavumiyo ukuya emkhosini. Ezi nguqu zivumela abantu abangavumiyo ukuya emkhosini ukuba bafake izicelo zokwenza eminye imisebenzi engalawulwa ngumkhosi endaweni yokuba bavalelwe.
AmaNgqina angaphezu kwayi-90 sele efake izicelo zokwenza le misebenzi ingalawulwa ngumkhosi. Ngo-Oktobha 23 nangoNovemba 12, 2013, iRepublican Commission yahlolisisa yaza yavuma izicelo zamaNgqina ayi-71 ukuba enze le misebenzi. IRepublican Commission yathi iza kuzihlola kungekudala ezinye izicelo eziseleyo.
UDavid A. Semonian osisithethi samaNgqina kaYehova kwikomkhulu lehlabathi eNew York, uthi: “Siyayivuyela le nto yokuba urhulumente waseArmenia eye wakhulula aba bafana, siphinde sivuyiswe kukuba lo mcimbi ude wanesisombululo.”
Fowunela:
UDavid A. Semonian, Office of Public Information, tel. +1 718 560 5000
EArmenia: uTigran Harutyunyan, tel. +374 93 900 482


text:
Chapter 1
1 UPawulos noSilvano noTimoti babhalela ibandla labaseTesalonika elikuThixo uYise, neNkosi yethu uYesu, Kristu; bathi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
2 Sihlala sibulela kuye uThixo ngenxa yenu nonke; sinikhumbula emithandazweni yethu;
3 singayeki ukuwukhumbula umsebenzi wenu wokholo, nokubulaleka kwenu kothando, nokunyamezela kwenu kokuthemba iNkosi yethu uYesu Kristu, phambi koThixo uBawo wethu;
4 sikwazi, bazalwana bathandiweyo nguThixo, ukunyulwa kwenu.
5 Ngokuba iindaba ezilungileyo zethu azibangakho kuni ngantetho yodwa; zabakho nangamandla, nangoMoya oyiNgcwele, nangenkoloseko enkulu, njengoko naziyo ukuba saba ngabanjani na phakathi kwenu ngenxa yenu.
6 Nani naba ngabaxelisa thina nayo iNkosi, nalamkelayo nje ilizwi nisembandezelweni eninzi, ninovuyo loMoya oyiNgcwele;
7 nada naba yimifuziselo kubo bonke abakholwayo, abakwelaseMakedoni nelaseAkaya.
8 Kuba lahlokoma livela kuni ilizwi leNkosi, akwaba khona kwelaseMakedoni nelaseAkaya lodwa; kusuke ezindaweni zonke ukukholwa kwenu kuThixo kwaduma, ngokokude kungabi safuneka ukuba sithethe nto.
9 Kuba bona ngokwabo baxela ngathi, ukuba kwakunjani na ukungena kwethu kuni, nokokuba nathini na ukuguqukela kuThixo, niphuma kuzo izithixo, ukuze nikhonze uThixo ophilileyo oyinyaniso,
10 nilinde uNyana wakhe evela emazulwini, awamvusayo kwabafileyo, kwauYesu, osihlangulayo kuyo ingqumbo ezayo.


text:
UDLIWANO-NDLEBE | NOPAOLA CHIOZZI
Isazinzulu Sichaza Isizathu Sokuba Nokholo Kwaso
Kangangeminyaka engaphezu kwama-20, uGqr Paola Chiozzi osisazinzulu kwiYunivesithi yaseFerrara eItali ebephanda ngendlela ezisebenza ngayo iiseli. UVukani! uye wadlan’ iindlebe naye ngezifundo zenzululwazi nangokholo lwakhe.
Khawusixelele ngemvelaphi yakho.
Utata wayethunga izihlangu, umama yena esebenza efama. Kodwa ke mna ndandifuna ukuba sisazinzulu. Ndandizithanda iintyatyambo ezintle, iintaka nezinambuzane endandidla ngokuzibona ekhaya. Ndandisithi zenziwe ngumntu olumke ngendlela engaqhelekanga.
Ngaba ubusoloko ukholelwa ukuba kukho uMdali?
Hayi. Eneneni ndaqalisa ukubuthandabuza ubukho bukaThixo kwandisengumntwana. Utata wam wabulawa yintliziyo ngesiquphe, nto leyo eyandenza ndazibuza ukuba, ‘Kutheni uMdali owenze izinto ezintle kangaka evumela abantu baxhwaleke baze bafe?’
Ngaba impendulo wayifumana kwezenzululwazi?
Andizange ndiphenduleke kwangoko. Ukuqala kwam ukuba sisazinzulu ndafunda ngokufa kweeseli zomzimba okuqhelekileyo. Oku kufa kweeseli kwahlukile koko kwenzeka ngengozi xa iiseli zingafumani igazi neoksijini eyaneleyo, nto leyo ebangela ukubola nokudumba. Izazinzulu bezikade zingaphandi kangako ngesizathu sokufa kweeseli okuqhelekileyo, nangona oku kubalulekile kwimpilo yethu.
Kubaluleke ngantoni ukufa kweeseli okuqhelekileyo?
Umzimba wethu ubunjwa zizigidi ngezigidi zeeseli ezincinane. Zonke kufuneka zimane zisifa kuze kuphinde kuvele ezinye. Amaxesha aphilwa ziintlobo ezahlukeneyo zeeseli awafani; ezinye iiseli zihlala nje iiveki ezimbalwa ukanti ezinye iba yiminyaka. Kufuneka iiseli zomzimba zife kuze kuvele ezinye kanye ngexesha elichanileyo ukuze umntu akwazi ukuqhubeka ephila.
Unokuba yintoni umphumo?
Olunye uphando lubonisa ukuba xa iiseli zomzimba zingafi ngexesha ezifanele zife ngalo, umntu unokuba nesifo samathambo okanye umhlaza. Kwelinye icala, xa ezi seli zisifa ngaphambi kwexesha, oko kunokubangela idumbe (Parkinson’s disease) okanye isifo sokudodobala kwengqondo (Alzheimer’s disease). Ndenza uphando lokufumana indlela yokunyanga ezi zifo.
Wafumana ntoni ke ngokufunda kwakho ngokufa kweeseli?
Xa sitheth’ inyani ndadideka. Kuyacaca ukuba ngumntu ofuna sibe sempilweni lo wenza ukuba ezi seli zife kuze kuvele ezinye kanye ngexesha elifanelekileyo. Ngenxa yoko, ndashiyeka nalo mbuzo engqondweni yam, Kutheni abantu bexhwaleka baze bafe? Andizange ndiphenduleke.
Kodwa wawuqinisekile ukuba le nto yokufa nokuvela ngokutsha kweeseli yenziwa ngumntu othile.
Ewe. Iyamangalisa indlela entsonkothe ngayo yonke le nto, kodwa kwelinye icala indlela ezisebenza ngayo kakuhle iiseli ibonisa ubulumko obungaqhelekanga. Ndikholelwa ukuba bubulumko bukaThixo. Ndisebenzisa iimikroskopu ukuze ndifunde ngobu bugocigoci bulawula le nkqubo intsonkothileyo. Ngamanye amaxesha, iiseli zikhe zife ngemizuzwana xa kuyimfuneko. Nazo iiseli ziyancedisa xa zibulawa. Iyamangalisa indlela eyenziwe ngobuchule ngayo le nto xa iyonke.
Umntu unako ukuphila ngonaphakade kuba phantse zonke iiseli zethu ziyafa kuze kuphinde kuvele ezinye
Wawuzibuza ukuba kutheni uThixo evumela abantu baxhwaleke. Wazifumana njani iimpendulo?
Ngowe-1991, ndatyelelwa ngabafana ababini abangamaNgqina kaYehova ndaza ndababuza ukuba kutheni sisifa. Bandibonisa impendulo eBhayibhileni: “Isono sangena ngamntu mnye ehlabathini nokufa ngaso isono.” (Roma 5:12) UAdam ngewayephile ngonaphakade ukuba wayengazange one uThixo. Ndaqonda ngoko nangoko ukuba le mpendulo iyavisisana noko ndikufunde kuphando lwam. Kum kuyacaca ukuba xa uThixo wayedala abantu, wayengafuni bafe. Umntu unako ukuphila ngonaphakade kuba phantse zonke iiseli zethu ziyafa kuze kuphinde kuvele ezinye.
Yintoni eyakwenza wakholelwa ukuba iBhayibhile liLizwi likaThixo?
Ndafunda oko iBhayibhile ikutshoyo ngoThixo kwiNdumiso 139:16: “Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho.” Ekubeni ndisisazinzulu esifunda ngeeseli, ndiphanda ngemizila yemfuza ebhalwe kwiiseli zethu. Umdumisi yena wayazi njani le nto? Okukhona ndifunda iBhayibhile kwaba kokukhona ndiyibona ukuba nyhani iphefumlelwe nguThixo.
Uncedwe yintoni ukuze uqonde oko iBhayibhile ikufundisayo?
Elinye iNgqina likaYehova lacela ukundifundisa iBhayibhile. Ekugqibeleni, ndade ndasazi isizathu sokuba uThixo eyeka abantu batsale nzima. Kwakhona ndafunda ukuba iBhayibhile ithi uThixo uza “kuginya ukufa ngonaphakade.” (Isaya 25:8) Kuza kuba lula ukuba uMdali wethu enze iiseli zisebenze ngendlela efezekileyo ukuze sikwazi ukuphila ngonaphakade.
Ulusebenzise njani ulwazi lwakho lweBhayibhile ukuze uncede abanye?
Ngowe-1995 ndaba liNgqina likaYehova yaye ukususela ngoko bendixelela abanye ngezinto endizifunde eBhayibhileni. Ngokomzekelo, elinye ibhinqa endisebenza nalo lakhathazeka gqitha xa umntakwalo wazibulalayo. Icawa yalo ifundisa ukuba uThixo akamxoleli umntu ozibuleleyo. Kodwa ndalibonisa ithemba lovuko eliseBhayibhileni. (Yohane 5:28, 29) Lathuthuzeleka kakhulu lakuva ukuba uThixo usikhathalele. Izihlandlo ezinjengezi zindenza ndibone ukuba ukufundisa abantu iBhayibhile kundonwabisa ngaphezu kwenzululwazi.


text:
UDLIWANO-NDLEBE | UYAN-DER HSUUW
Isazi Ngeembumba Ezingekazalwa Sicacisa Ukholo Lwaso
UPROFESA Yan-Der Hsuuw ngumalathisi wophando lweembumba ezingekazalwa zezidalwa (embryo) kwiNational Pingtung University of Science and Technology yaseTaiwan. Wakha wakholelwa ekubeni izinto zazivelela, kodwa emva kokuba ngusosayensi ophandayo, wazibona ngenye indlela izinto. Uchazele uVukani! ngezizathu zokutshintsha kwakhe.
Khawusithele gqaba-gqaba ngemvelaphi yakho.
Ndazalwa ngo-1966 ndaza ndakhulela eTaiwan. Abazali bam babekunqulo lwamaTao nakolwamaBhuda. Nangona sasinqula izinyanya zethu kwaye sithandaza kwizithixo, sasingayicingi into yokuba kukho uThixo odale zonke izinto.
Yintoni eyakwenza wafundela ibhayoloji?
Ndisemncinci, ndandikuthanda ukuhoya izilwanyana zasekhaya, ibe ndandifuna ukufunda indlela yokunceda izilwanyana nabantu xa besentlungwini. Kangangexesha elithile, ndafundela ukunyanga izilwanyana, ndaza kamva ndafunda izifundo zeembumba ezingekazalwa zezidalwa—ndinethemba lokuba ndiza kutsho ndiqonde ukuba ubomi babuvela phi na.
Ngelo xesha wawukholelwa ekubeni izinto zazivelela. Ungasichazela ukuba kwakutheni?
Ooprofesa baseyunivesithi babefundisa ukuba izinto zazivelela, besithi kukho ubungqina obuxhasa loo nto. Ndabakholelwa.
Yintoni ke eyakwenza waqalisa ukufunda iBhayibhile?
Zimbini. Eyokuqala, engqondweni yam ndandizixelele ukuba kubo bonke aba thixo baninzi banqulwa ngabantu, umele abekho oyena mkhulu kunabanye. Kodwa nguwuphi? Okwesibini, ndandisazi ukuba iBhayibhile yincwadi ehlonipheke kakhulu. Ngoko ndaya kwiiklasi zokufunda iBhayibhile.
Ukuqala kwam ukufunda kwiCatholic University of Leuven yaseBelgium ngo-1992, ndaya kwenye icawa yamaKatolika ndaza ndacela umfundisi ukuba andincede ndazi iBhayibhile, kodwa wala.
Wazifumana njani iimpendulo zemibuzo yakho?
Emva kweminyaka emibini, ndiseseBelgium njalo, ndisenza uphando ngesayensi, ndadibana nebhinqa elingumPolish eligama linguRuth, elaliliNgqina likaYehova. Wayefunde isiTshayina ngenjongo yokunceda abafundi baseyunivesithi ababefuna ukufunda ngoThixo. Ndandiluthandazele olo ncedo, ngoko ndavuya ndakudibana naye.
URuth wandibonisa ukuba, nangona iBhayibhile ingeyoncwadi yesayensi, iyahambisana nayo. Ngokomzekelo, xa wayethandaza kuThixo, umbhali weBhayibhile uDavide wathi: “Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho, ngokubhekisele kwiimini ezayilwa ngazo kwakungekabikho nanye phakathi kwazo.” (INdumiso 139:16) Nangona uDavide wayesebenzisa ulwimi lweembongi, wayechanile! Kwanangaphambi kokuba ayilwe amalungu omzimba, imiyalelo yendlela amele akhule ngayo sele ikho yonke. Ukuchana kweBhayibhile kwandenza ndacacelwa ukuba iliLizwi likaThixo. Ndaqalisa nokuqonda ukuba nguYehova kuphela uThixo wenene. 1
Yintoni eyakwenza waqiniseka ukuba nguThixo odale izinto eziphilayo?
Injongo yophando lwesayensi kukufumana inyaniso, hayi ukuxhasa izinto ezicingelwayo. Izifundo zam zendlela ezikhula ngayo iimbumba zezidalwa esibelekweni zandenza ndayitshintsha indlela endandibona ngayo, ndagqiba kwelokuba izinto eziphilayo zadalwa. Ngokomzekelo, iinjineli ziye zilungiselele ukuba kubekho indawo ekudityaniswa kuyo izinto (assembly line) ukuze kufakwe amalungu aloo nto idityaniswayo ngokokulandelelana kwawo nangendlela echanileyo. Kuyafana ke nokukhula kwembumba esibelekweni, kodwa kona kude kwantsonkotha nangakumbi.
Le nkqubo iqala ngeseli enye eqanduselweyo, akunjalo?
Kunjalo. Loo seli ingabonakaliyo ngeliso lenyama iye iziphindaphinde, iqalise inkqubo yokuphindaphindeka kweeseli. Kangangexesha elithile, inani leeseli liphindeka kabini qho emva kweeyure eziyi-12 ukuya kweziyi-24. Kuye kuvele iiseli ezibizwa ngokuba ziistem cells isaqala nje le nkqubo. 2 Iistem cells zinokuvelisa nayiphi na kwiintlobo zeeseli ezimalunga ne-200 ezifunekayo ukuze usana lube luphelele, ezinjengeeseli zegazi, iiseli zamathambo, iiseli zemithambo-luvo, njalo njalo.
Ukufunda kwam ngendlela ezikhula ngayo iimbumba ezingekazalwana zezidalwa kundenze ndagqiba kwelokuba izinto eziphilayo zadalwa
Kufuneka kuveliswe iiseli ezichanileyo, zilandelelane ngendlela eyiyo, kwaye zibe kwiindawo ezichanileyo. Ziqala zidityaniswe zibe yinyama ethi ethubeni idityaniswe ibe ngamalungu omzimba neengalo nemilenze. Akukho nanye injineli enokukuphupha kwaukukuphupha ukubhala imiyalelo yenkqubo enjalo. Kodwa, imiyalelo yokukhula kwembumba esibelekweni ibhalwe kakuhle kwiDNA. Ndithi ndakucinga ngobuhle bayo yonke le nto, ndiqiniseke ukuba izinto eziphilayo zadalwa nguThixo.
Yintoni eyakwenza waba liNgqina likaYehova?
Ngamafutshane nje, luthando. UYesu Kristu wathi: “Ngako oko bonke baya kwazi ukuba ningabafundi bam, ukuba ninothando phakathi kwenu.” (Yohane 13:35) Olo thando alukhethi buso. Aluxhomekeki ekubeni umntu ungowaluphi uhlanga, indawo asuka kuyo, okanye ibala lakhe. Ndalubona ndaza ndaluva olo thando ndakuqalisa ukunxulumana namaNgqina.
^ 2. Ekubeni engumKristu, isazela sikaProfesa Yan-Der Hsuuw simenze wayeka ukusebenza ngeestem cells zeentsana ezingekazalwa.


text:
IINDLELA ZOKWENZA INTSAPHO YONWABE
Indlela Yokuphucula Ubuhlobo Nezihlobo Nezalamane Zeqabane Lakho Lesibini
UMARGARET * WASEOSTRELIYA: “Umfazi wokuqala womyeni wam waxelela abantwana bakhe ukuba bangaphulaphuli kwanto endiyithethayo—nditsho nento elula njengokuthi, ‘Ningalibali ukuhlamba amazinyo.’” UMargaret ucinga ukuba loo nto yawenza waba neengxaki umtshato wakhe.
Imitshato yesibini idla ngokuba neengxaki xa kufikwa kwindlela ekuphathwana ngayo nabo bomtshato wokuqala. * Abazali abaninzi kufuneka bazame ukuthetha nabazali babantwana bamaqabane abo ngokuphathelele imiba efana nokutyelela abantwana, ukubaqeqesha nokubaxhasa ngemali. Kusenokuba nzima nakubahlobo nezalamane ukude ziyamkele indoda okanye umfazi oye watshatwa emva kokuba uphelile umtshato wokuqala. Makhe sive ukuba icebiso leBhayibhile linokuzinceda njani iintsapho ukuze zimelane nezi ngxaki.
INGXAKI 1: UMAMA OKANYE UTATA WABANTWANA BEQABANE LAKHO.
UJudith waseNamibhiya uthi: “Umama wabantwana bomyeni wam wakha wabaxelela ukuba mna ndingumfazi nje omtsha katata wabo, yaye ukuba ndikhe ndazala abantwana ze bazi ukuba bona abazalani nabo. Loo mazwi andixhela kakhulu kuba ndibathanda ngathi ngabam abantwana bakhe.”
Iingcali ziyavuma ukuba indlela abaphathana ngayo abazali bomtshato wokuqala nowesibini inokuba yingxaki ize iyixabanise intsapho. Ingxaki enkulu idla ngokuba phakathi koomama. Yintoni enokunceda?
Icebiso: Mvumele adlale eyakhe indima umama okanye utata wabantwana bakho. Ukuba akumvumeli asondele kwaukusondela kubantwana bakho, abantwana basenokukhula beneengxaki ezingokweemvakalelo. * Utata okanye umama ‘owazala umntwana’ unendima ebalulekileyo kubomi bomntwana. (IMizekeliso 23:22, 25) Noko ke, ukuba uvumela umama okanye utata wabantwana angene aye kuma entla emzini wakho, unokulicaphukisa iqabane lakho elitsha. Misela imida ecacileyo ukuze ukhusele umtshato wakho ngoxa umnika indawo yakhe umama okanye utata wabantwana bakho.
AMACEBISO ANOKUNCEDA ABAZALI
Xa uncokola nomntu owawukade utshate naye, thethani kuphela ngabantwana uze ukuphephe ukuncokola ngeminye imibandela. Ngokomzekelo, unokumcela ukuba afowune kuphela ngexesha elithile emini. Kudla ngokuba bhetele ukwenjenjalo kunokuba afowune nanini na ethanda okanye ebusuku.
Ukuba inkundla ayilinikanga wena ilungelo lokugcina abantwana, unokufowuna, uthumele iisms okanye ii-e-mail. (Duteronomi 6:6, 7) Abanye bade basebenzise neenkqubo ze-Intanethi ezikwenza umbone loo mntu umfowunelayo. Unokukwazi ukuziqonda iingxaki abajamelene nazo abantwana bakho uze ubacebise kangangoko kunokwenzeka.
AMACEBISO ANOKUNCEDA OOMAMA ABAKUMTSHATO WESIBINI
Yiba ‘novelwano’ kumama wabantwana uze ukwenze kucace ukuba akuzami kuthatha indawo yakhe. (1 Petros 3:8) Mazise rhoqo ngezinto ezenzeka ebantwaneni bakhe xa bekunye nawe, uze uqiniseke ukuba uthetha kakhulu ngezo zintle. (IMizekeliso 16:24) Mcele akucebise ngezinto ezithile uze umbulele ngamacebiso akhe.
Musa ukuba nobubele kakhulu kwaba bantwana xa ekho umama wabo. UBeverly waseMerika uthi: “Abantwana bomyeni wam babefuna ukuthi Mama xa bendibiza. Ndabavumela ukuba bandibize Mama xa sisedwa kodwa hayi phambi komama wabo uJane okanye xa kukho amanye amalungu entsapho yakhe. Mna noJane satsho savana emva koko. Eneneni, kamva sada sasebenza kunye ukuze sincedisane nabantwana kwizinto zesikolo.”
AMACEBISO OKUNCEDA ABAZALI BASEBENZISANE
Ungaze uthethe kakubi ngomzali womntwana okanye iqabane likatata okanye umama wakhe, ngoxa esiva umntwana. Kulula ukuzibhaqa sele umgxibha, kodwa loo nto iyabenzakalisa abantwana. Ulumke ngoba awazi ukuba loo mntwana uya kuwaphinda nini okanye kubani loo mazwi. (INtshumayeli 10:20) Ukuba umntwana ukuxelela ukuba omnye umzali uye wakuhleba, zama ukuqonda indlela avakalelwa ngayo umntwana. Usenokuthi xa umphendula: “Ndibuhlungu kuba uye weva loo nto. Kodwa ke umam’ akho ebenomsindo yaye abantu abanomsindo badla ngokuthetha izinto ezimbi.”
Zamani ukumqeqesha ngendlela efanayo umntwana. Ukuba anikwazi ukwenza oku, mchazeleni umahluko okhoyo phakathi kwezi ntsapho zimbini ngaphandle kokugxeka indlela ezenziwa ngayo izinto ngomnye umzali. Nanku umzekelo:
Umama wesibini: Luvuyo, uboyoneka phandle itawuli yakho xa ugqiba kuhlamba.
Luvuyo: Xa ndikumama ndidla ngokuyishiya phantsi aze ayithathe ayoneke.
Umama wesibini: (enomsindo): Loo mama wakho ukufundisa ukuba livila.
Ngaba bekungayi kuba bhetele ukuthi?
Umama wesibini (ezolile): Nyhani? Kodwa ke apha wonke umntu uyoneka ngokwakhe itawuli yakhe.
Kulumkele ukuthuma abantwana okanye ukubaxakekisa xa kufuneka bechithe ixesha nomnye umzali. (Mateyu 7:12) Ukuba loo nto beniyicebile anikwazi kuyenza ngelinye ixesha, cela imvume yomnye umzali ngaphambi kokuba uxelele abantwana oko uceba ukuba nikwenze.
ZAMA ELI CEBISO: Yenza ezi zinto zilandelayo xa uphinda udibana nomntu elalikade litshate naye iqabane lakho okanye umntu otshate neqabane lakho langaphambili:
Mjonge emehlweni uze uncume. Musa ukuba netshiki okanye wenze izimbo zomzimba ezibonisa ukuba udikiwe.
Mbize ngegama xa umbulisa. Ngokomzekelo, usenokuthi, “Molo Andiswa.”
Mncokolise loo mntu xa uhleli neqela labantu.
INGXAKI 2: ABANTWANA ABADALA.
Incwadi ethi Step Wars ithi enye inkosikazi yayikhalaza isithi umyeni wayo usoloko ethethelela abantwana bakhe yaye akafuni kuvuma ukuba abayiphathi ngembeko. Yathi: “Kuthi mandife ngumsindo.” Unokwenza ntoni ukuze abantwana bakho bangawumoshi umtshato wakho?
Icebiso: Yiba nolwazelelelo. IBhayibhile ithi: “Ngamnye makafune, kungekhona ingenelo yakhe, kodwa eyomnye umntu.” (1 Korinte 10:24) Zama ukuqonda indlela abavakalelwa ngayo bonke abo babandakanyekileyo. Abantwana basenokuba bacinga ukuba umzali akazukubathanda. Okanye basenokucinga ukuba xa bemthanda lo mzali mtsha, kuza kuba ngathi bamlahlile oyena mama okanye utata wabo. Kwelinye icala, abazali basenokuba madolw’ anzima ukungxolisa abantwana, kuba becinga ukuba baza kusuka babashiye.
Kunokuba uzame ukunyanzela abantwana ukuba bakuthande, yiba nomonde uze uvumele ubuhlobo benu buye bufudumala njengoko ixesha lihamba. Asibobulumko ukuzama ukunyanzela umntu ukuba akuthande. (INgoma yazo iiNgoma 8:4) Ngoko ke, musa ukucinga ukuba baza kukuthanda nje zisuka.
Musa ukubaxelela iindaba zabo, naxa ucinga ukuba bakuphatha kakubi. (IMizekeliso 29:11) Xa kunzima ukulawula ulwimi lwakho, thandaza njengoKumkani uDavide wakwaSirayeli, owathi: “Wubekele umlindi, Yehova, umlomo wam; wubekele umlindi umnyango wemilebe yam.”—INdumiso 141:3.
Ukuba nigqiba kwelokuba nihlale kwindlu abakhulela kuyo abantwana, uya kufumanisa ukuba ibenza bakhumbule umtshato wokuqala. Ngoko zama ukungatshintshi izinto ezininzi, ingakumbi kumagumbi abo. Kusenokuba bhetele ukufudukela kwenye indlu.
ZAMA ELI CEBISO: Ukuba abantwana beqabane lakho bayakudelela, chazela iqabane lakho uze uve ukuba lona lithini. Musa ukulinyanzela ukuba libohlwaye. Kunoko, zamani ukusebenzisana ukuze nifumane isicombululo. Ukuba “nicinga ngokuvumelanayo,” niya kukwazi ukusebenzisana ukuze nilungise le meko.—2 Korinte 13:11.
INGXAKI 3: EZINYE IZALAMANE NABAHLOBO.
UMarion waseKhanada uthi: “Abazali bam babedla ngokuthengela unyana wam izinto baze bangabathengeli abantwana bomyeni wam. Mna nomyeni wam sasiye sizame ukubathengela ngeyethu imali, kodwa ke ngamanye amaxesha sasingabi nayo imali yokwenjenjalo.”
Icebiso: Yibeke kwindawo yokuqala intsapho yakho entsha. Xelela izalamane nabahlobo bakho ukuba uzimisele ukuyenza iphumelele intsapho yakho entsha. (1 Timoti 5:8) Nangona ungenakulindela ukuba izalamane nabahlobo bakho bayithande zisuka nje intsapho yakho entsha, unako ukubacela ukuba bayiphathe ngembeko. Bachazele indlela abaya kukhathazeka ngayo abantwana xa bengahoywanga.
Bavumele abazali beqabane lakho langaphambili ukuba bachithe ixesha kunye nabazukulwana babo. USusan waseNgilani uthi: “Ndaphinda ndatshata kwiinyanga nje ezili-18 emva kokufa komyeni wam, ibe kwaba nzima ngabazali bakhe ukumamkela umyeni wam omtsha. Izinto zaba bhetele xa saqalisa ukusebenzisana nabo, savumela abantwana babafowunela saza sababulela ngenkxaso yabo.”
ZAMA ELI CEBISO: Fumanisa ukuba nguwuphi umhlobo okanye isalamane onengxaki naso uze uthethe neqabane lakho ngendlela onokuphucula ngayo ubuhlobo bakho naloo mntu.
Indlela ophilisana ngayo nezalamane okanye abahlobo inokuba negalelo kulonwabo lomtshato wakho wesibini. Sebenzisa icebiso leBhayibhile yaye intsapho yakho inokufumana intsikelelo ethenjiswa yiBhayibhile: “Indlu iya kwakhiwa ngobulumko, imiselwe ngokuqinileyo ngokuqonda.”—IMizekeliso 24:3.
^ isiqe. 3 Amanye amagama atshintshiwe.
^ isiqe. 4 Fumana inkcazelo engakumbi ngendlela yokumelana nezinye iingxaki kuVukani! ka-Aprili 2012 onomxholo othi, “Iimfihlelo Ezinokwenza Iintsapho Zomtshato Wesibini Ziphumelele,” opapashwe ngamaNgqina kaYehova.
^ isiqe. 8 Noko ke, ukuba iqabane lakho langaphambili liyingozi ebantwaneni okanye liyabaxhaphaza, kusenokufuneka ubeke imida engqongqo ukuze ukhusele intsapho yakho.
ZIBUZE . . .
Ndinokuphathana njani ngoxolo kunye nomntu elalikade litshate naye iqabane lam?
Sinokuzinceda njani izalamane nabahlobo ukuze bangathi bengaqondanga babangele iingxaki entsatsheni yethu?